Diari Oficial de la Generalitat Valenciana


Sumari del DOGV 4658, del 26-12-2003 (2003/13397)

DECRET 252/2003, de 19 de desembre, del Consell de la Generalitat, pel que s'aproven els Estatuts de la Universitat Jaume I de Castelló.
----------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2003/12/19/252/dof/vci/html**

### Dades del document

Número de DOGV
:   4658

Data del DOGV
:   26-12-2003

Secció del DOGV
:   I. DISPOSICIONS GENERALS

Número del document
:   2003/13377


Data del document
:   19-12-2003

Organisme emissor
:   Conselleria de Cultura, Educació i Esport

Tipus de document
:   Decret

Anàlisi jurídica

 Descriptors 

:   * Universitat Jaume I
    * Castelló de la Plana
    * legislació
    * universitat
    * reglament intern

DECRET 252/2003, de 19 de desembre, del Consell de la Generalitat, pel que s'aproven els Estatuts de la Universitat Jaume I de Castelló. [2003/13565]
  
La Universitat Jaume I de Castelló ha sol·licitat l'aprovació de la proposta d'Estatuts, aprovada pel Claustre de la Universitat en la seua sessió de 16 de maig del 2003, complint el que establix la disposició transitòria segona de la Llei Orgànica 6/2001, de 21 de desembre, d'Universitats.
  
La sol·licitud ha sigut tramitada d'acord amb les previsions contingudes en l'article 6.2 de la Llei Orgànica 6/2001, de 21 de desembre, d'Universitats, havent efectuat el previ control de legalitat. Per Acord de 17 d'octubre del 2003, del Consell de la Generalitat, es van formular diversos inconvenients de legalitat a la proposta.
  
El Claustre de la Universitat Jaume I de Castelló, en sessió de 10 de novembre de 2003 ha aprovat una nova proposta d'Estatuts.
  
Per tot això, a proposta del conseller de Cultura, Educació i Esport, oït el Consell Jurídic Consultiu de la Comunitat Valenciana, i després de la deliberació del Consell de la Generalitat, en la reunió del dia 19 de desembre de 2003,
  
DECRETE
  
Article únic
  
Aprovar els Estatuts de la Universitat Jaume I de Castelló d'acord amb el text contingut en l'annex a este decret.
  
DISPOSICIÓ DEROGATÒRIA
  
Queda derogat el Decret 5/1997, de 28 de gener, del Consell de la Generalitat, pel qual es van aprobar els Estatuts de la Universitat Jaume I de Castelló.
  
DISPOSICIÓ FINAL
  
Este decret entrarà en vigor a partir de la seua publicació en el Diari Oficial de la Generalitat Valenciana.
  
Valencia, 19 de desembre de 2003
  
El president de la Generalitat,
  
FRANCISCO CAMPS ORTIZ
  
El conseller de Cultura, Educació i Esport,
  
ESTEBAN GONZÁLEZ PONS
  
ANNEX
  
ESTATUTS UNIVERSITAT JAUME I DE CASTELLÓ
  
SUMARI
  
PREÀMBUL
  
TÍTOL PRELIMINAR. Naturalesa, principis, finalitats i competències
  
TÍTOL I. Estructura i organització de la Universitat
  
Capítol I. Disposicions generals
  
Capítol II. Facultats i escoles superiors
  
Capítol III. Departaments
  
Capítol IV. Instituts universitaris d'investigació
  
Capítol V. Altres centres, estructures i serveis universitaris
  
Secció primera. Altres centres i estructures
  
Secció segona. Serveis universitaris
  
TÍTOL II. Òrgans de govern i representació
  
Capítol I. Disposicions generals
  
Capítol II. Òrgans col·legiats d'àmbit general
  
Secció primera. Consell Social
  
Secció segona. Consell de Govern
  
Secció tercera. Claustre Universitari
  
Secció quarta. Junta Consultiva
  
Secció cinquena. Consell de l'Estudiantat
  
Capítol III. Òrgans col·legiats d'àmbit particular
  
Secció primera. Junta de Facultat i d'Escola Superior
  
Secció segona. Consell de Departament
  
Secció tercera. Consell d'Institut Universitari d'Investigació propi
  
Capítol IV. Òrgans unipersonals d'àmbit general
  
Secció primera. Rectorat
  
Secció segona. Consell de Direcció
  
Secció tercera. Vicerectorats
  
Secció quarta. Secretaria General
  
Secció cinquena. Gerència
  
Capítol V. Òrgans unipersonals d'àmbit particular
  
Secció primera. Deganats, direccions i secretaries de facultats i d'escoles superiors
  
Secció segona. Direccions i secretaries de departament
  
Secció tercera. Vicedeganats i vicedireccions
  
Secció quarta. Direccions i secretaries d'instituts universitaris d'investigació
  
Capítol VI. Òrgans d'assessorament i de negociació
  
TÍTOL III. Personal docent i investigador
  
Capítol I. Disposicions generals
  
Secció primera. Categories
  
Secció segona. Drets i deures
  
Secció tercera. Plantilles, provisió de places i contractació
  
Capítol II. Personal docent i investigador funcionari
  
Capítol III. Personal docent i investigador contractat
  
Secció primera. Disposicions generals
  
Secció segona. Professorat associat, visitant i emèrit
  
Secció tercera. Professorat ajudant
  
Secció quarta. Professorat contractat indefinit
  
Capítol IV. Personal docent i investigador en formació: becàries i becaris
  
Capítol V. Llicències d'estudis
  
Capítol VI. Òrgans de representació i participació
  
TÍTOL IV. Estudiantat
  
Capítol I. Accés a la universitat
  
Capítol II. Drets i deures de l'estudiantat
  
Capítol III. Beques i ajudes
  
Capítol IV. Representació de l'estudiantat
  
TÍTOL V. Personal d'administració i serveis
  
TÍTOL VI. Sindicatura de Greuges
  
TÍTOL VII. Estudi i investigació
  
Capítol I. Docència i estudi
  
Secció Primera. Plans d'estudi
  
Secció Segona. Tercer cicle
  
Capítol II. Investigació
  
TÍTOL VIII. Règim econòmic i financer
  
Capítol I. Patrimoni
  
Capítol II. Règim pressupostari
  
Capítol III. Contractació
  
TÍTOL IX. Règim jurídic
  
TÍTOL X. Règim electoral
  
TÍTOL XI. Mecanismes de control dels òrgans unipersonals de Govern
  
TÍTOL XII. Reforma dels Estatuts
  
DISPOSICIONS ADDICIONALS
  
DISPOSICIONS TRANSITÒRIES
  
DISPOSICIÓ DEROGATÒRIA
  
PREÀMBUL
  
La Universitat Jaume I de Castelló rep el nom del rei que determina l'origen polític del poble valencià actual. Des d'aquesta realitat històrica heretada de l'antiga Corona d'Aragó, la Generalitat, a l'empara de l'article 27.5 de la Constitució espanyola i de l'article 35 de l'Estatut d'Autonomia de la Comunitat Valenciana, la creà com a institució màxima de la docència i la investigació a les comarques del nord del País Valencià.
  
La Universitat Jaume I és hereva de la tradició educativa, representada, a ciutats i viles d'aquestes comarques, per les Aules de Gramàtica, les Aules de Llatinitat i altres institucions històriques d'educació i ensenyament, culminades, en època contemporània, per l'Escola de Formació del Professorat i el Col·legi Universitari de Castelló, pertanyents, fins el naixement de la nostra institució, a la Universitat de València-Estudi General.
  
La Universitat Jaume I recull i impulsa l'activitat cultural i científica motivada per la transformació social moderna de la societat castellonenca, a partir de l'agricultura, el comerç, la indústria i el turisme.
  
La Universitat Jaume I s'integra a la ciutat de Castelló de la Plana, tot vinculant-se a les seues transformacions arquitectòniques i urbanístiques contemporànies.
  
La Universitat Jaume I, com a institució autònoma universitària, combina l'universalisme definitori de l'activitat científica i cultural amb la integració a la societat valenciana, com a servei públic per al progrés i com a dipositària de principis generals compartits.
  
La Universitat Jaume I es defineix com una institució oberta, implicada en la construcció europea a partir de l'àmbit mediterrani, que incorpora, especialment, els valors definits per l'humanisme i la tradició del pensament europeu.
  
La Universitat Jaume I valora l'educació com a participació en la transformació econòmica i cultural del conjunt de la societat i incorpora a les seues activitats, com a instruments d'acció positiva, la millora contínua de la qualitat en tots els seus serveis, el compromís social, el principi de solidaritat, el respecte a la diversitat, la igualtat entre els homes i les dones, la millora i protecció del medi ambient i el treball per la pau. En l'àmbit intern, la Universitat promou mesures d'acció positiva a favor d'una participació igualitària en les seues institucions de tots els membres de la comunitat universitària.
  
La Universitat Jaume I, en virtut d'aquestes idees, i de la voluntat de ser-hi fidel en un marc de diàleg i tolerància, s'atorga aquests Estatuts, continuadors dels que el 1997 es van aprovar, amb les modificacions obligades per la nova legislació universitària.
  
TÍTOL PRELIMINAR
  
Naturalesa, principis, finalitats i competències
  
Article 1
  
La Universitat Jaume I és una institució de dret i interès públic, amb personalitat jurídica i patrimoni propi, al servei de la societat en l'àmbit de l'estudi, la docència i la investigació, i d'acord amb l'apartat 10 de l'article 27 de la Constitució gaudeix d'autonomia en els termes establerts en la legislació vigent.
  
Article 2
  
La seu de la Universitat Jaume I és la ciutat de Castelló de la Plana, amb possibilitat d'extensió de les seues activitats a altres àmbits territorials.
  
Article 3
  
1. La Universitat Jaume I postula com a principis rectors de la seua actuació els de llibertat, democràcia, justícia, igualtat, independència, pluralitat, integració de col·lectius desafavorits, pau i solidaritat. Correspon als òrgans de govern d'aquesta Universitat prendre, si escau, mesures d'acció positiva per a donar compliment efectiu a aquests principis.
  
2. L'activitat de la Universitat Jaume I, així com la seua autonomia, es fonamenten en el principi de llibertat acadèmica, que es manifesta en les llibertats de càtedra, d'investigació i d'estudi.
  
Article 4
  
La universitat ha de procurar la formació integral dels seus membres per a la participació en el progrés de la societat, contribuint a assolir una convivència pacífica, justa, solidaria, no discriminatòria i amb respecte al medi ambient, exercint la seua vocació universal a partir de la inserció en la tradició històrica i cultural de l'entorn, mediterrània i europea.
  
Article 5
  
Són finalitats de la Universitat Jaume I al servei de la societat:
  
a. Dedicar especial atenció a l'estudi i desenvolupament de la cultura, la ciència i la tècnica del Comunitat Valenciana, partint de l'entorn històric, social i econòmic en què es troba inserida aquesta Universitat.
  
b. Desenvolupar i prestar serveis amb criteris de qualitat mitjançant la promoció de la millora continuada i el foment de l'excel·lència.
  
c. Excel·lir en la docència i en la formació per a la investigació.
  
d. Excel·lir en la investigació, la creació, el desenvolupament, la transmissió i la crítica en tots els camps de la ciència, la tècnica, les arts i la cultura.
  
e. Excel·lir en la preparació per a l'exercici d'activitats professionals que exigisquen l'aplicació de coneixements i mètodes científics i per a la creació artística.
  
f. Impulsar el multilingüisme en el marc de la docència i la investigació.
  
g. Participar en el progrés i desenvolupament de la societat, mitjançant la difusió, la valoració, la crítica i la transferència de coneixement al servei de la cultura, de la qualitat de vida i del desenvolupament social i econòmic, així com a l'aplicació del saber científic.
  
h. Potenciar activitats de millora de la docència universitària i contribuir al perfeccionament del sistema educatiu.
  
i. Potenciar el coneixement i l'ús de la llengua pròpia, valencià segons l'Estatut d'Autonomia, atenent la seua consolidació i plena normalització en tota la comunitat universitària.
  
j. Potenciar la formació dels membres de la comunitat universitària per a la participació i el compromís amb el desenvolupament de la societat civil.
  
k. Promoure activitats de difusió del coneixement i de la cultura entre tots els sectors socials i grups d'edat, a través de l'extensió universitària i de la formació permanent.
  
l. Promoure la inserció en la comunitat científica internacional del seu personal i promoure també l'intercanvi d'estudiants i estudiantes en programes d'àmbit supranacional.
  
Article 6
  
Són competències de la Universitat Jaume I:
  
a. Contractar persones, obres, serveis i qualsevol tipus de subministraments.
  
b. Crear, modificar i suprimir estructures que actuen com a suport de la investigació, la docència, l'administració i altres serveis.
  
c. Determinar el règim d'admissió, permanència i avaluació de l'estudiantat en els termes que establisca la legislació vigent, i crear i adjudicar fórmules d'oferta d'estudi.
  
d. Elaborar i aprovar el projecte dels seus Estatuts i les possibles reformes que s'hi puguen fer, i elevar-los a l'administració competent per a la seua aprovació i publicació, així com elaborar i aprovar les normes que els despleguen.
  
e. Elaborar, aprovar i gestionar els pressupostos i administrar els béns propis.
  
f. Elaborar, aprovar i revisar, si escau, plans d'estudi, plans d'investigació i d'ensenyaments específics de formació permanent.
  
g. Elegir, designar i remoure els òrgans de govern i representació.
  
h. Establir relacions de cooperació amb altres institucions acadèmiques, culturals o científiques d'altres països.
  
i. Establir relacions i convenis de col·laboració amb altres entitats de caràcter públic o privat.
  
j. Expedir els corresponents títols i diplomes dels estudis oficials i propis impartits per la Universitat.
  
k. Seleccionar, formar, perfeccionar, avaluar i promocionar el personal docent i investigador i d'administració i serveis, i establir i modificar les relacions de llocs de treball corresponents.
  
l. Qualsevol altra competència que atribuïsca la llei o aquests Estatuts.
  
Article 7
  
La llengua oficial de la Universitat Jaume I son les llengües oficials de la Comunitat Valenciana, tot respectant els drets lingüístics que es deriven de l'Estatut d'Autonomia de la Comunitat Valenciana.
  
Article 8
  
1. La marca de la Universitat està constituïda pel conjunt de símbol i logotip:
  
a. El símbol està format per les inicials de la institució (UJI) i dos grafismes (corona i ull) distribuïts sobre un quadrat.
  
b. Cada element d'aquest símbol conté un color diferent, en total cinc tintes planes: la «U» és de color blau clar, número 310 de la norma Pantone; la «J» és de color verd, número 354 de la norma Pantone; la «I» és de color roig, número 485 de la norma Pantone; la corona és groga, número 108 de la norma Pantone; l'ull és blanc (que no compta com a tinta), i el quadrat és de color violeta, núm. 2735 de la norma Pantone, que és el fons sobre el qual es disposen els anteriors signes.
  
c. Tant les inicials com els grafismes i el quadrat estan resolts a mà alçada, de manera que els costats són formes irregulars.
  
d. El logotip conté la denominació normalitzada de la institució: Universitat Jaume I.
  
e. La tipografia utilitzada és Times New Roman. Les inicials destaquen en cos i tipus, ja que són tipografia Futura Bold Expandida.
  
f. El color del logotip és violeta, número 2735 de la norma Pantone.
  
g. La marca està formada pel símbol i, tot just a sota, el logotip com a base del símbol. També podrà ser utilitzat, quan siga convenient, la marca formada pel símbol i, al lateral dret, el logotip.
  
2. El Consell de Govern ha de regular l'ús de la marca.
  
3. El lema de la Universitat és Sapientia sola libertas est.
  
TÍTOL I
  
Estructura i organització de la universitat
  
Capítol I
  
Disposicions generals
  
Article 9
  
1. La Universitat Jaume I s'estructura de la manera següent:
  
a. Facultats i escoles superiors.
  
b. Departaments.
  
c. Instituts universitaris d'investigació.
  
d. Altres centres i estructures.
  
2. D'acord amb la legislació vigent, poden adscriure's a la Universitat centres docents, d'investigació o de creació artística, de caràcter públic o privat.
  
Article 10
  
El Consell de Govern aprovarà un text normatiu marc per a les facultats i les escoles superiors, així com d'altres per als departaments i instituts, en els quals es fixaran els aspectes legals que necessàriament hauran de ser tinguts en compte per cada un dels centres a l'hora de fixar el seu propi reglament de funcionament.
  
Capítol II
  
Facultats i escoles superiors
  
Article 11
  
Les facultats i les escoles superiors són centres encarregats de l'organització dels ensenyaments conduents a l'obtenció de títols de caràcter oficial i validesa en tot el territori nacional, així com de títols propis, i dels procediments acadèmics, administratius i de gestió universitària que els corresponguen. En un mateix centre universitari poden desenvolupar-se estudis que conduïsquen a diferents titulacions acadèmiques.
  
Article 12
  
La creació, modificació o supressió de facultats i escoles superiors correspon a la Generalitat, a proposta del Consell Social o per iniciativa pròpia amb l'acord de l'esmentat Consell; en els dos casos cal l'informe previ del Consell de Govern i del Claustre de la Universitat.
  
Article 13
  
1. Si escau, la proposta de creació o de modificació a càrrec del Consell Social ha d'anar acompanyada d'una memòria, que ha d'incloure com a mínim els aspectes següents:
  
a. Objectius acadèmics que es persegueixen i necessitats que es pretenen satisfer.
  
b. Els recursos econòmics, el personal docent i investigador i el d'administració i serveis que es necessita per al bon funcionament de la facultat o escola.
  
c. Les titulacions i els departaments que es veuen afectats per la proposta.
  
2. L'expedient s'ha de sotmetre a un període d'informació pública d'un mes, com a mínim.
  
Article 14
  
1. Les facultats i escoles superiors de la Universitat Jaume I organitzaran els ensenyaments que els corresponga impartir conduents a l'obtenció de títols de caràcter oficial i validesa en tot el territori de l'estat.
  
2. En particular, són funcions de les facultats i de les escoles superiors:
  
a. Difondre la cultura i promoure activitats d'extensió universitària.
  
b. Garantir l'observació de la normativa vigent al centre.
  
c. Gestionar les partides pressupostàries que els corresponen.
  
d. Informar dels plans d'organització de la docència proposats pels departaments.
  
e. Organitzar els serveis d'acord amb la planificació que s'establisca en l'organigrama general de la Universitat.
  
f. Organitzar, coordinar i portar a terme la gestió de la docència.
  
g. Organitzar, coordinar i supervisar les activitats acadèmiques i administratives que es realitzen en execució dels plans d'estudi respectius.
  
h. Procurar, sostenir i aplicar una docència de qualitat.
  
i. Proposar i coordinar l'elaboració dels plans d'estudi respectius, d'acord amb els criteris establerts pels òrgans de govern d'àmbit general.
  
j. Qualssevol altres que la llei i aquests Estatuts els conferisquen.
  
Article 15
  
Els òrgans de govern de les facultats i de les escoles superiors són la Junta de Facultat o Escola, si escau la Junta Permanent, el Deganat o la Direcció, la Secretaria, i els vicedeganats o vicedireccions.
  
Capítol III
  
Departaments
  
Article 16
  
1. Els departaments estan encarregats de coordinar els ensenyaments universitaris d'una o de diverses àrees de coneixement en un o en diversos centres, d'acord amb la programació docent de la Universitat, i de prestar suport a les activitats i iniciatives docents i investigadores del professorat.
  
2. La creació, constitució, modificació i supressió dels departaments s'ha de fer d'acord amb els termes previstos per la legislació vigent. S'han de constituir per àrees de coneixement científic, tècnic o artístic, i han d'agrupar tot el personal docent i investigador adscrit a aqueixes àrees.
  
3. Poden constituir-se departaments interuniversitaris mitjançant convenis entre la Universitat Jaume I i altres universitats, d'acord amb la legislació vigent.
  
4. Per a la creació i constitució dels departaments, el Consell de Govern, amb l'informe previ del Consell de Coordinació Universitària i ajustant-se a criteris d'interdisciplinarietat o especialització científica, pot agrupar el personal docent i investigador en àrees de coneixement creades per la mateixa Universitat i distintes de les incloses en el catàleg establert pel Consell de Coordinació Universitària. A l'efecte de concurs i provisió de places, s'ha d'actuar segons el que preveu la legislació vigent.
  
5. El Consell de Govern, a proposta del mateix departament, ha de determinar-ne la denominació i l'adscripció a un centre.
  
Article 17
  
A petició d'un departament, el Consell de Govern de la Universitat pot autoritzar l'adscripció temporal a aquest de fins a dos membres del personal docent i investigador que pertanyen a un altre o a altres departaments, amb l'informe favorable d'aquests departaments i amb la consulta prèvia del professorat afectat; la durada d'aquesta adscripció no pot ser superior a un curs acadèmic, tot i que pot prorrogar-se per causa suficientment justificada durant un altre curs, amb l'informe favorable dels departaments afectats. El personal docent i investigador adscrit temporalment a un departament no s'ha de prendre en consideració a l'efecte del còmput mínim per a la constitució d'un departament.
  
Article 18
  
Són funcions dels departaments:
  
a. Aprovar, amb l'informe favorable de la Junta de Facultat o d'Escola, el pla d'organització docent, d'acord amb els criteris fixats pels òrgans de govern de la Universitat.
  
b. Col·laborar amb la resta dels òrgans de la Universitat en la realització de les seues funcions.
  
c. Conèixer, coordinar i participar en l'avaluació de les activitats del personal docent i investigador i d'administració i serveis que desenvolupe les seues funcions al departament.
  
d. Impulsar i coordinar activitats d'assessorament tècnic, científic, artístic, pedagògic i qualsevol altra activitat de tipus cultural.
  
e. Impulsar i prestar suport a la docència de les disciplines de les quals siguen responsables i participar en els processos d'avaluació pertinents, en el marc general de la programació dels ensenyaments de primer, segon i tercer cicle, i d'altres cursos d'especialització que la Universitat impartisca.
  
f. Impulsar i prestar suport a les activitats i iniciatives d'investigació del personal docent i investigador.
  
g. Impulsar l'actualització científica, tècnica, artística i pedagògica dels seus membres, així com establir mecanismes que garantisquen la qualitat i millora en l'àmbit de la seua competència.
  
h. Participar en el procediment de selecció del personal docent i investigador i d'administració i serveis que desenvolupe les seues funcions al departament.
  
i. Participar en l'elaboració dels plans d'estudi i en totes aquelles activitats que afecten les àrees de coneixement integrades en el departament dins les seues competències.
  
j. Proposar les plantilles de personal i administrar el pressupost i els mitjans materials propis del departament en el marc de la planificació general acordada per la Universitat.
  
Article 19
  
1. La creació d'un departament, la supressió o la modificació de les àrees de competència científica, l'haurà d'aprovar el Consell de Govern, amb l'informe previ dels departaments afectats i dels centres relacionats amb l'especialitat o àrees de coneixement de què es tracte, d'acord amb la legislació vigent.
  
2. La iniciativa per a la creació, modificació o supressió de departaments correspon al Consell de Govern, al personal docent i investigador, als departaments i als centres relacionats amb l'especialitat o àrea de coneixement de què es tracte. En la resta de casos s'ha d'aplicar en aquesta matèria la normativa en vigor i els criteris que s'hi establisquen.
  
3. La creació d'un departament interuniversitari requereix l'establiment previ d'un conveni i les altres formalitats exigides en aquest capítol per a la creació o supressió dels departaments.
  
Article 20
  
1. La creació o modificació dels departaments requereix una memòria justificativa que ha d'incloure com a mínim:
  
a. Àrea o àrees de coneixement i assignatures.
  
b. Justificació acadèmica dels objectius docents i de les línies d'investigació.
  
c. Pla econòmic.
  
d. Mitjans personals i materials.
  
2. L'expedient s'ha de sotmetre a un període d'informació pública d'un mes.
  
Article 21
  
Els òrgans de govern dels departaments són el Consell, la Junta Permanent, la Direcció i la Secretaria.
  
Capítol IV
  
Instituts universitaris d'investigació
  
Article 22
  
1. Els instituts universitaris d'investigació estaran dedicats a la investigació científica i tècnica, a la creació artística, al desenvolupament tecnològic i a la innovació.
  
2. Així mateix, poden organitzar i desenvolupar programes i estudis de doctorat i de postgrau propis de les seues àrees de coneixement respectives, així com proporcionar assessorament tècnic a la Universitat i a la societat en l'àmbit de la seua competència.
  
Article 23
  
1. Els instituts universitaris d'investigació han de dedicar part de la seua activitat a fomentar l'especialització i l'actualització científica, tècnica i pedagògica dels seus membres.
  
2. Qui concloga els seus estudis als instituts universitaris té dret a la titulació especial que acredite aquests estudis.
  
Article 24
  
Els instituts universitaris d'investigació poden ser: propis de la Universitat Jaume I; adscrits a aquesta, ja siguen de naturalesa pública o privada; mixtos, creats per mitjà d'un conveni amb altres institucions publiques o privades, i interuniversitaris.
  
Article 25
  
1. La creació, la modificació, la fusió o la supressió d'instituts universitaris d'investigació correspon a la Generalitat, a proposta del Consell Social o per pròpia iniciativa amb l'acord de l'esmentat Consell; en els dos casos caldrà l'informe previ del Consell de Govern de la Universitat.
  
2. L'adscripció d'institucions o centres d'investigació de caràcter públic o privat a instituts d'investigació de la Universitat Jaume I es farà d'acord amb la legislació vigent i s'hi hauran d'aplicar les disposicions d'aquests Estatuts en la mesura que resulten compatibles.
  
Article 26
  
1. La proposta de creació dels instituts universitaris d'investigació ha d'anar acompanyada d'una memòria en què s'han d'incloure, almenys, els punts següents:
  
a. Objectius, funcions i àmbit de competències i activitats.
  
b. La conveniència científica de l'institut i la rellevància social.
  
c. El personal que s'hi preveja i la dedicació corresponent.
  
d. Plans que desenvoluparà.
  
e. Previsions economicofinanceres i utilització de recursos.
  
2. L'expedient s'ha de sotmetre a un període d'informació pública no inferior a un mes.
  
Article 27
  
Serà membre dels instituts universitaris d'investigació el personal investigador propi i el professorat i personal investigador que estiga adscrit a departaments o a grups d'investigació d'aquesta o d'altres universitats o centres d'investigació i s'integre a l'institut en les condicions que es reglamenten.
  
Article 28
  
1. Els òrgans de govern dels instituts universitaris d'investigació són el Consell d'Institut, la Junta Permanent, la Direcció i la Secretaria.
  
2. Els instituts universitaris d'investigació propis s'han de regir per la legislació universitària general, per aquests Estatuts, pel conveni d'adscripció, si escau, i pel seu reglament específic de funcionament, que ha de ser aprovat pel Consell de Govern.
  
3. El finançament dels instituts universitaris d'investigació propis es realitzarà per mitjà del pressupost general de la Universitat.
  
Article 29
  
1. Els instituts universitaris d'investigació adscrits, mixtos i interuniversitaris s'han de regir per la legislació universitària en vigor, per aquests Estatuts, pel conveni de creació o adscripció, si escau, i per les seues pròpies normes. En els convenis i les seues normes de desenvolupament, que s'incorporaran a l'expedient de creació, s'han de fer constar les seues específiques peculiaritats de caràcter organitzatiu, economicofinancer i de funcionament, i també la dotació econòmica, tant l'externa com l'aportada per la Universitat Jaume I.
  
2. Poden vincular-se a la Universitat amb el caràcter d'instituts universitaris d'investigació adscrits, mitjançant un conveni, centres o institucions d'investigació o de creació artística, promoguts per institucions alienes a la Universitat.
  
3. El conveni dels instituts universitaris d'investigació mixtos ha d'establir el grau de dependència respecte de les entitats col·laboradores, el grau d'aportació respectiva del personal, els mitjans i les instal·lacions i el reglament pel qual s'han de regir.
  
4. Els instituts universitaris d'investigació poden tenir, quan les seues activitats ho aconsellen, caràcter interuniversitari mitjançant un conveni especial amb altres universitats.
  
5. En tot allò no previst per la seua regulació específica, els instituts universitaris d'investigació adscrits i mixtos s'han de regir pel que disposen aquests Estatuts per als instituts universitaris propis i pel seu propi reglament.
  
Capítol V
  
Altres centres, estructures i serveis universitaris
  
Secció primera
  
Altres centres i estructures
  
Article 30
  
1. La Universitat pot crear o adscriure centres per a la realització de funcions docents, d'activitats de caràcter científic, tècnic, artístic o de prestació de serveis, en ús de la seua autonomia organitzativa.
  
2. La creació o adscripció, i també la modificació o supressió de centres, l'ha de fer el Consell Social a proposta del Consell de Direcció, després de l'informe favorable del Consell de Govern i de ser escoltada la Junta Consultiva. En aquests procediments serà preceptiu també l'informe dels centres i departaments afectats.
  
3. La proposta de creació o adscripció ha d'anar acompanyada d'una memòria similar a l'exigida per a la creació de centres docents o investigadors en aquests Estatuts. Aquesta proposta ha de justificar la impossibilitat d'atendre aquestes funcions a través dels centres o òrgans acadèmics propis ja existents.
  
4. Els centres d'ensenyament universitari que es puguen adscriure a la Universitat Jaume I es regularan pel que disposa la legislació vigent, d'acord amb el procediment d'adscripció que s'hi fixa.
  
5. Els grups d'investigació previstos en la legislació vigent no tindran per si mateixos la consideració de centres universitaris.
  
Article 31
  
1. La Universitat podrà crear fundacions i entitats amb personalitat jurídica pròpia o estructures que ajuden a la realització de fins específics universitaris o que contribuïsquen a una millor docència, investigació o gestió. El Consell de Govern elaborarà un reglament marc en el qual es regularà el seu règim jurídic comú.
  
2. Seran admissibles com a entitats i estructures, a més de les fundacions, els consorcis, associacions, societats civils o mercantils, empreses tecnològiques amb participació dels mateixos membres de la comunitat universitària, i qualsevol altra permesa per les normes vigents, creades exclusivament per la Universitat o de naturalesa mixta.
  
3. En les entitats i fundacions en les quals entre els seus fins estatutaris predominen els de caràcter universitari i aquelles en les quals la participació majoritària siga de la Universitat Jaume I, la presidència correspondrà al Rectorat. Es regularan pel que establisquen les normes pròpies de funcionament.
  
Secció segona
  
Serveis universitaris
  
Article 32
  
Els serveis universitaris són unitats especifiques de suport al correcte desenvolupament de les activitats de la Universitat Jaume I per al compliment de les seues finalitats.
  
Article 33
  
El Consell de Govern ha d'acordar la creació o supressió d'un servei i l'aprovació, si escau, del seu reglament de funcionament, en el qual s'han d'especificar les condicions de prestació del servei i la dependència orgànica i funcional. La Universitat podrà encarregar la prestació o gestió dels serveis a altres persones o entitats.
  
Article 34
  
1. La Universitat disposarà, entre d'altres, dels següents serveis:
  
a. La Biblioteca-Centre de Documentació, que ha de ser centralitzada i única en el campus, i integrar tots els fons bibliogràfics i documentals de la Universitat, qualsevol que siga el seu suport material, la seua procedència, el concepte pressupostari o el procediment seguit per a l'adquisició, és un centre de recursos d'informació científica, tècnica, artística, juridicoeconòmica i humanística, per a donar suport als usuaris en l'aprenentatge, la docència i la investigació.
  
b. El Servei d'Informàtica, que és l'encarregat de l'organització general dels sistemes automatitzats d'informació, de l'organització general de la xarxa, de la prestació de suport informàtic a la gestió i de l'atenció als seus membres com a usuaris de béns informàtics de titularitat de la Universitat.
  
2. La Universitat crearà els serveis necessaris per a donar compliment a la gestió de la investigació i a la transferència dels seus resultats a l'entorn social; a la planificació i gestió de la docència; a la millora de la seua qualitat; a la normalització de la llengua pròpia i a l'ús d'altres llengües d'interès científic i cultural; a les activitats culturals, físiques i esportives; al disseny i execució d'una política de publicacions i de desenvolupament de mitjans audiovisuals; a la formació continuada del seu personal i a oferir serveis d'informació i orientació a l'estudiantat; a l'impuls en la utilització de les noves tecnologies, en especial en els àmbits de la docència i de la gestió; i aquells altres que resulten necessaris per al compliment de les finalitats de la Universitat.
  
TÍTOL II
  
Òrgans de govern i representació
  
Capítol I
  
Disposicions generals
  
Article 35
  
El govern i l'administració de la Universitat s'articulen a través dels principis següents: el de representació de tots els col·lectius de la comunitat universitària i el d'elecció de les persones que ocupen càrrecs acadèmics o formen part dels òrgans col·legiats, excepte si hi ha una disposició legal o estatutària que indique el contrari.
  
Article 36
  
El govern i l'administració de la Universitat s'articula per mitjà dels òrgans següents:
  
a. Òrgans col·legiats d'àmbit general: el Consell Social, el Consell de Govern, el Claustre Universitari, la Junta Consultiva i el Consell de l'Estudiantat.
  
b. Òrgans col·legiats d'àmbit particular: el Consell i la Junta Permanent del Departament, el Consell i la Junta Permanent de l'Institut, la Junta de Centre i, si escau, la Junta Permanent del Centre.
  
c. Òrgans unipersonals d'àmbit general: el Rectorat i els vicerectorats, la Secretaria General i la Gerència.
  
d. Òrgans unipersonals d'àmbit particular: els deganats i les direccions d'escola, les direccions de departaments i instituts, els vicedeganats i les vicedireccions, i les secretaries de departament, d'instituts, de facultats i d'escoles superiors.
  
Capítol II
  
Òrgans col·legiats d'àmbit general
  
Secció primera
  
Consell social
  
Article 37
  
El Consell Social és l'òrgan de participació de la societat a la Universitat Jaume I i també un òrgan per a la relació i col·laboració d'aquesta amb la societat. Per a la seua composició, organització, competències i funcionament, s'ha d'actuar d'acord amb el que disposa la legislació vigent.
  
Article 38
  
1. El Consell Social ha d'estar format, a més a més dels seus membres nats, per representants del Consell de Govern i representants dels interessos socials, els quals s'hauran d'elegir d'acord amb el que establisca la legislació en vigor.
  
2. L'elecció dels representants de la societat s'ha de fer d'acord amb el que dispose la legislació autonòmica.
  
3. Són membres nats la persona que ocupa el Rectorat, els responsables de la Secretaria General i de la Gerència, a més d'una professora o professor, una estudianta o estudiant i un representant del personal d'administració i serveis, elegits pel Consell de Govern entre els seus membres. Si és necessària una substitució de qualsevol d'aquests tres darrers representants, el Consell de Govern acordarà els noms del substituts.
  
4. La condició de membre del Consell Social en representació del Consell de Govern és indelegable i cessa quan es perd la condició de membre d'aquest, o per acord de l'òrgan que l'ha nomenat.
  
Article 39
  
El Consell Social ha de basar la seua actuació en la consecució del consens amb la Universitat Jaume I a l'hora d'analitzar i adoptar les decisions que per competències pròpies li corresponen. El seu funcionament s'ha d'ajustar als següents criteris generals:
  
a. Incentivació de la col·laboració de la societat en el finançament de la Universitat.
  
b. Potenciació de les relacions entre la universitat i l'entorn cultural, professional, econòmic i social de les comarques castellonenques al servei de l'excel·lència dels seus fins propis.
  
c. Supervisió de les activitats de caràcter econòmic de la Universitat i del rendiment dels seus serveis.
  
Article 40
  
1. Sense perjudici del que disposa la legislació vigent estatal i autonòmica valenciana, són competències del Consell Social, en relació amb les activitats d'organització i programació:
  
a. Acordar amb el Rectorat el nomenament de la persona que ocupe la Gerència.
  
b. Aprovar, a proposta del Consell de Govern, les concessions de crèdits extraordinaris i suplements de crèdit sempre que haja d'efectuar-se una despesa que no puga ser ajornada fins a l'exercici següent i per a la qual no existisca crèdit consignat en els pressuposts o l'existent siga insuficient i tinga el caràcter de no ampliable.
  
c. Aprovar la programació plurianual de la Universitat.
  
d. Aprovar les normes que regulen la permanència a la Universitat dels estudiants, d'acord amb les característiques dels respectius estudis.
  
e. Atendre les propostes que li sotmeta el Rectorat per la seua pròpia competència o a iniciativa de qualsevol altre òrgan de govern d'àmbit general de la Universitat.
  
f. Col·laborar amb les estructures i la resta d'òrgans universitaris en l'exercici de les seues competències i funcions.
  
g. Establir criteris generals de concessió de beques i altres ajudes que s'atorguen a càrrec del pressupost de la Universitat, sense perjudici dels que establisquen altres òrgans de govern.
  
h. Formular mitjançant el Rectorat els suggeriments que estime convenients per a la millora de la Universitat Jaume I.
  
i. Participar en el procés d'aprovació, modificació o supressió dels plans d'estudi conduents a l'expedició de títols oficials i amb validesa en tot el territori nacional, d'acord amb la legislació vigent.
  
j. Posar en coneixement de la societat les activitats, aspiracions i necessitats de la Universitat Jaume I, per a estrènyer els vincles de col·laboració recíproca.
  
k. Proposar o ratificar la creació, modificació i supressió de facultats, escoles i la creació i supressió d'instituts universitaris d'investigació.
  
l. Ser informat sobre l'aprovació, modificació o supressió dels plans d'estudi d'estudis conduents a l'obtenció de títols propis de la Universitat.
  
m. Ser partícip dels projectes de modificació dels Estatuts de la Universitat.
  
n. Traslladar les aspiracions i necessitats de la societat a la Universitat Jaume I, per a la qual cosa realitzarà les propostes que estime convenients.
  
2. Són competències del Consell Social, pel que fa a les activitats de caràcter econòmic:
  
a. Acordar a proposta del Consell de Govern l'assignació singular i individual de retribucions addicionals lligades a mèrits docents, investigadors i de gestió.
  
b. Aprovar el pressupost i la memòria econòmica anual de la Universitat Jaume I, els comptes anuals i, si escau, el pla d'inversions.
  
c. Aprovar els preus públics d'ensenyaments propis, de cursos d'especialització i els referents a les altres activitats autoritzades a les universitats o pròpies d'aquestes.
  
d. Aprovar els comptes anuals de la Universitat, de les entitats que depenguen de la Universitat Jaume I i de les entitats en què aquesta tinga participació majoritària del seu capital o fons patrimonial equivalent, sense perjudici de la legislació específica d'aquestes entitats, i amb caràcter previ a la rendició dels comptes de la Universitat davant l'òrgan de fiscalització de la comunitat autònoma, sense perjudici de les competències fixades legalment per a altres òrgans.
  
e. Autoritzar les transferències de despeses de capital a qualsevol altre capítol del pressupost de despeses de la Universitat.
  
f. Conèixer i supervisar els procediments d'auditoria.
  
g. Procurar l'obtenció de mitjans econòmics per al millor desplegament de les activitats de la Universitat Jaume I.
  
h. Supervisar el desenvolupament i l'execució del pressupost de la Universitat Jaume I, i controlar les inversions, les despeses i els ingressos que es realitzen.
  
3. Són competències del Consell Social, pel que fa al seu propi funcionament:
  
a. Elaborar el seu reglament i, si escau, les seues modificacions.
  
b. Elegir entre els membres no pertanyents a la mateixa comunitat universitària tres representants en el Consell de Govern de la Universitat.
  
c. Informar sobre la designació del seu president o presidenta.
  
d. Sol·licitar dels òrgans de la Universitat Jaume I, a través del Rectorat, qualsevol informació que necessite per a l'exercici de les seues competències.
  
Article 41
  
1. El Consell Social s'ha de reunir quan i com determine el seu reglament d'organització i funcionament, d'acord amb els quòrums que s'hi establisquen.
  
2. En l'ordre del dia de la convocatòria, que ha de fixar la Presidència del Consell Social, s'inclouran, a sol·licitud del Rectorat, els punts que s'hagen proposat i tinguen relació amb les funcions pròpies de la Universitat.
  
3. La Universitat facilitarà al Consell Social els mitjans necessaris per al compliment de les seues funcions.
  
4. Correspon al Rectorat la responsabilitat del compliment dels acords del Consell Social.
  
Secció segona
  
Consell de Govern
  
Article 42
  
El Consell de Govern és l'òrgan de govern de la Universitat. Estableix les línies estratègiques i programàtiques de la Universitat, dictarà les directrius i aprova els procediments per a la seua aplicació, en els àmbits d'organització dels ensenyaments, investigació, recursos humans i econòmics i elaboració dels pressupostos, i exerceix les funcions previstes en la legislació vigent i en aquests Estatuts.
  
Article 43
  
El Consell de Govern està format per 56 membres, distribuïts de la manera següent:
  
a. Com a membres nats els següents tres: la rectora o rector, que el presideix, i les persones que ocupen la Gerència i la Secretaria General, la qual es farà càrrec també de la secretaria del Consell.
  
b. Quinze persones designades pel Rectorat.
  
c. Vint persones elegides pel Claustre entre els seus membres, en la següent proporció: 10 persones membres del personal docent i investigador, de les quals almenys 2 seran professorat funcionari no doctor, contractat i ajudant; 4 persones membres del personal d'administració i serveis i 6 persones membres de l'estudiantat.
  
d. Quinze persones designades o elegides entre les que ocupen els deganats de les facultats i les direccions de les escoles superiors; entre les directores i directors de departament, els quals no han de superar els 12 membres i hi haurà d'haver, almenys, tres representants per cada una de les àrees: la cientificotècnica, la juridicoeconòmica i la humanísticosocial, i entre els directors d'institut universitari d'investigació.
  
e. Tres persones elegides o designades pel Consell Social de la Universitat Jaume I.
  
Article 44
  
1. El període de mandat dels membres del Consell de Govern és el següent:
  
a. El dels membres nats es correspon amb el del seu càrrec.
  
b. El dels membres elegits pel Rectorat finalitza quan la persona que ocupe el càrrec de rectora o rector cesse en les seues funcions, excepte si cessen abans per altres motius; en aquest cas deixen de ser, des d'aqueix mateix moment, membres del Consell de Govern.
  
c. El dels membres elegits pel Claustre, en finalitzar el seu període d'activitat, per cessament de l'òrgan que els ha nomenat, o quan perden per motiu legalment establert la seua condició de claustral.
  
d. El de les persones que ocupen els deganats de facultats, direccions d'escola superior i direcció d'institut universitari d'investigació, quan finalitze el seu mandat.
  
e. El dels representants del Consell Social conclou quan finalitza el seu període d'activitat, per cessament de l'òrgan que els ha nomenat o quan perden per motiu legalment establit la seua condició de membre del Consell Social.
  
2. No obstant la disposició anterior, la representació de les direccions de departament i de l'estudiantat claustral té una durada de dos anys, i es renovarà en la forma en què es determine en el reglament de funcionament del Consell de Govern, que ha d'aprovar el mateix òrgan. En aquest s'ha d'establir també, a més dels continguts que li són propis, la pertinença dels departaments a les àrees cientificotècnica, juridicoeconòmica i humanisticosocial, d'acord amb el que estableix l'article anterior.
  
Quan es perd la condició de director o directora de departament o de claustral, d'acord amb les causes previstes en aquests Estatuts, es produeix el cessament com a membre del Consell de Govern.
  
Article 45
  
Són competències del Consell de Govern:
  
1. Acordar l'afectació al domini públic dels béns universitaris i la seua desafectació, així com l'adquisició i el procediment d'alienació de béns patrimonials.
  
2. Acordar la creació, modificació i supressió de la resta de centres universitaris per als quals no s'haja atribuït una competència expressa.
  
3. Adoptar les mesures de foment de la mobilitat dels professors en l'espai europeu d'ensenyament superior.
  
4. Aprovar el nomenament de doctors i doctores honoris causa i l'assignació de tractaments honorífics i medalla de la Universitat Jaume I.
  
5. Aprovar el projecte de pressupostos, la seua liquidació i rendició de comptes, així com la programació plurianual de la Universitat.
  
6. Aprovar els criteris de convalidació i d'adaptació d'estudis.
  
7. Aprovar els criteris per tal que el personal d'administració i serveis puga exercir les seues funcions a universitats distintes a la d'origen, garantint el dret de mobilitat sota el principi de reciprocitat.
  
8. Aprovar els expedients d'incorporació de romanents de crèdit quan no siguen competència de la rectora o rector i aprovar les baixes per anul·lació.
  
9. Aprovar els plans d'investigació, desenvolupament i innovació de la Universitat.
  
10. Aprovar els procediments per a l'admissió d'estudiants i els criteris per a la programació de l'oferta d'ensenyaments universitaris.
  
11. Aprovar els programes de doctorat i l'establiment d'ensenyaments conduents a l'obtenció de diplomes i títols propis, així com d'ensenyaments de formació al llarg de tota la vida.
  
12. Aprovar l'assignació d'ensenyaments a facultats, escoles superiors, departaments i instituts universitaris d'investigació, i informar sobre l'autorització d'ensenyaments a centres adscrits.
  
13. Aprovar la contractació de professorat emèrit i, si escau, l'atorgament de la venia docendi del professorat de centres adscrits.
  
14. Aprovar la creació, modificació o supressió de departaments, dels centres o estructures que organitzen ensenyaments no presencials, dels centres no bàsics integrats en la Universitat, així com la modificació dels instituts universitaris d'investigació.
  
15. Aprovar la posada en marxa de títols oficials i amb validesa a tot el territori nacional, després d'escoltar el Consell Social, i la creació de títols i diplomes, així com els plans d'estudi i les seues modificacions, després d'escoltar el Consell Social.
  
16. Aprovar la programació general de l'ensenyament a la Universitat.
  
17. Aprovar la relació de llocs de treball del personal de la Universitat Jaume I i la seua modificació, i aprovar la proposta de relació de llocs de treball del personal d'administració i serveis.
  
18. Aprovar les bases especials del règim de concerts entre les universitats i les institucions i establiments sanitaris en què s'hagen d'impartir ensenyaments universitaris.
  
19. Aprovar les mesures d'instrumentació de la política de beques, ajudes i crèdits a l'estudiantat, així com l'adopció de mesures de foment de la mobilitat de l'estudiantat en l'espai europeu d'ensenyament superior.
  
20. Aprovar les normes específiques d'accés i matriculació de l'estudiantat, en el marc de la regulació estatal.
  
21. Aprovar les normes i procediments per al desenvolupament i execució pressupostària en el marc de les establertes per la comunitat autònoma.
  
22. Aprovar les transferències de despeses des dels capítols de despeses corrents a qualsevol altre capítol de despeses.
  
23. Aprovar les transferències de despeses dins dels capítols corresponents a operacions corrents.
  
24. Aprovar les transferències de despeses dins dels capítols de capital.
  
25. Aprovar sistemes generals d'avaluació dels centres, departaments, instituts i serveis de la Universitat i del seu personal.
  
26. Aprovar, a proposta del Rectorat, els reglaments d'organització, funcionament i serveis que la legislació vigent exigisca per al desenvolupament de les funcions pròpies de la Universitat Jaume I, amb excepció d'aquells que expressament estan atorgats a un altre òrgan.
  
27. Aprovar, a proposta del Rectorat, la creació d'altres càrrecs acadèmics no previstos expressament en aquests Estatuts quan les circumstàncies així ho aconsellen.
  
28. Crear escales del personal d'administració i serveis no considerades en aquests Estatuts i establir el seu règim retributiu, així com els criteris de regulació del seu perfeccionament i promoció professional
  
29. Elegir i proposar el nomenament al Rectorat dels seus representants en el Consell Social.
  
30. Establir el règim i l'aplicació dels sistemes de selecció, promoció i desenvolupament de les activitats a la Universitat del personal docent, investigador i d'administració i serveis, els procediments per a la designació dels membres integrants dels òrgans de selecció i els criteris generals d'accés i provisió de places.
  
31. Establir els procediments d'autorització dels treballs de l'article 83 de la Llei orgànica 6/2001, de 21 de desembre, d'universitats, els de formalització dels contractes i els criteris per a fixar la destinació dels béns i recursos que amb aquests s'obtinga, així com el sistema de reconeixement de grups d'investigació.
  
32. Establir els procediments de verificació dels coneixements de l'estudiantat, de revisió de les seues qualificacions, així com proposar al Consell Social les normes que regulen el seu progrés i permanència, d'acord amb les característiques dels estudis respectius.
  
33. Informar sobre la creació, modificació i supressió de facultats i escoles superiors, i sobre la creació, supressió, adscripció i desadscripció d'instituts universitaris d'investigació, així com l'adscripció i desadscripció de centres de titularitat pública o privada que impartisquen estudis conduents a l'expedició de títols oficials amb validesa en tot el territori nacional.
  
34. Iniciar el procediment de creació i supressió de centres a l'estranger que impartisquen ensenyaments conduents a l'expedició de títols universitaris oficials i amb validesa en tot el territori nacional en modalitat presencial, i acordar-ne la modificació.
  
35. Proposar al Consell Social l'assignació individual i singular de retribucions addicionals al professorat per activitats docents, investigadores i de gestió.
  
36. Proposar al Consell Social la creació d'empreses, fundacions o altres persones jurídiques i acordar la seua modificació i la participació de la Universitat en altres entitats ja creades, així com conèixer amb caràcter previ a l'aprovació del pressupost anual d'aquestes entitats i proposar al Consell Social l'aprovació dels seus comptes anuals.
  
37. Proposar els preus públics d'ensenyaments propis, cursos d'especialització i els referents a la resta d'activitats autoritzades a les universitats, o pròpies d'aquestes.
  
38. Regular el procediment d'elecció dels seus representants en els òrgans de la Universitat i en altres institucions, patronats, etc.
  
39. Regular les condicions per al reconeixement de les associacions que exerceixen les seues activitats a la Universitat.
  
40. Qualsevol altra funció que li siga atribuïda per aquests Estatuts i la resta de normes aplicables.
  
Article 46
  
El reglament que regule el funcionament del Consell de Govern ha de fixar el règim de convocatòries i preveure la possibilitat de reunions d'urgència, quan la rellevància dels assumptes de transcendència universitària que s'hagen de tractar així ho aconselle.
  
Secció tercera
  
Claustre Universitari
  
Article 47
  
El Claustre universitari és el màxim òrgan representatiu de la comunitat universitària. Correspon al Claustre formular la proposta d'elaboració i, si escau, de reforma dels Estatuts, la planificació i el control de la gestió de la Universitat, i informar sobre les línies generals d'actuació en els distints àmbits de la vida universitària.
  
Article 48
  
Són competències del Claustre universitari:
  
a. Aprovar la normativa electoral de desenvolupament d'aquests Estatuts, en què s'ha d'establir el sistema d'elecció de totes les persones representants a qualsevol òrgan de govern i representació d'aquesta Universitat.
  
b. Convocar les eleccions extraordinàries a rectora o rector, d'acord amb el procediment establert en aquests Estatuts i en el Reglament del Claustre.
  
c. Defensar la personalitat i els principis de la Universitat Jaume I continguts en el títol preliminar d'aquests Estatuts.
  
d. Deliberar sobre les línies generals de l'actuació de la Universitat en l'ensenyament, investigació i administració, que ha d'establir el Consell de Govern, així com la recepció de l'informe sobre la seua aplicació, que ha de presentar la rectora o rector.
  
e. Elaborar, modificar i aprovar el projecte dels Estatuts, o de la seua reforma, i elevar-los a l'administració competent per a la seua aprovació i publicació, així com elaborar i aprovar el seu reglament.
  
f. Elegir els membres de la Comissió de Reclamacions d'acord amb aquests Estatuts.
  
g. Elegir els seus representants en el Consell de Govern, i en altres òrgans i comissions que d'acord amb la normativa vigent li pertoque.
  
h. Elegir la persona que ocupe la Sindicatura de Greuges.
  
i. Elegir les persones que han de formar part de la Junta Electoral, incloent-hi la presidència.
  
j. Formular recomanacions, propostes i declaracions institucionals, així com el debat dels assumptes que siguen plantejats per la rectora o rector o pel Consell de Govern.
  
k. Rebre informació sobre el funcionament i els objectius de la Universitat, per a la qual cosa el Rectorat pot sol·licitar la compareixença dels òrgans de govern i de representació i de membres de la comunitat universitària.
  
l. Vetlar pel compliment dels Estatuts.
  
m. Qualsevol altra competència que li siga atribuïda per aquests Estatuts i per la resta de normes d'aplicació.
  
Article 49
  
El Claustre s'ha de renovar cada quatre anys, excepte la representació de l'estudiantat, que s'ha de renovar cada dos anys.
  
Article 50
  
1. El Claustre universitari està format per la rectora o rector, que el presideix, i per un mínim de 120 i un màxim de 150 claustrals, que s'han d'elegir per sufragi universal, lliure, igual, directe i secret, en els termes que establisca la legislació vigent. El nombre de claustrals que determine la normativa electoral ha de contenir una persona en representació del personal becari. A més de la presidència, la composició és la següent:
  
a. Com a membres nats la persona que ocupe la Secretaria General, que actuen com a secretària o secretari, i la persona que ocupe el càrrec de gerent;
  
b. Professorat funcionari doctor pertanyent als cossos docents universitaris: 51%.
  
c. Professorat funcionari no doctor, contractat i ajudant, i becaris: 11%.
  
d. Estudiantat: 26,5%.
  
e. Personal d'administració i serveis: 11,5%.
  
2. Les vicerectores i vicerectors poden assistir a les reunions del Claustre, amb veu i sense vot quan no siguen claustrals.
  
Article 51
  
1. Els membres del Claustre que perden la condició de claustrals per deixar de pertànyer a la Universitat, per dimissió o per revocació, han de ser substituïts d'acord amb el que establisca la normativa electoral.
  
2. La Universitat Jaume I és una circumscripció electoral única.
  
Article 52
  
1. El Claustre s'ha de reunir en sessió ordinària almenys dues vegades a l'any i sempre en període lectiu, convocat pel Rectorat, que l'ha de presidir, i s'haurà de procurar que no coincidisca en període d'exàmens.
  
2. El Rectorat també pot convocar el Claustre en sessió extraordinària a iniciativa pròpia, del Consell de Govern o a petició d'una quarta part dels membres del Claustre. La iniciativa ha de contenir els temes que s'hi han de tractar per a incloure'ls en l'ordre del dia.
  
Article 53
  
Independentment de les eleccions ordinàries al Rectorat, que s'han de convocar pel procediment establert en l'article 71 d'aquests Estatuts, el Claustre universitari, amb caràcter extraordinari, pot convocar eleccions extraordinàries a rectora o rector, d'acord amb el procediment següent:
  
1. La petició de convocatòria ha d'estar firmada almenys per un terç dels membres del Claustre.
  
2. Després de rebre la sol·licitud, el Rectorat ha de convocar el Claustre extraordinari, en el termini màxim d'un mes, i adjuntar la documentació necessària per a aqueix acte.
  
3. El Claustre es constitueix en sessió única. El quòrum suficient és la meitat més un dels seus membres. Si no s'arriba a aqueixa xifra s'entén denegada la convocatòria d'eleccions.
  
4. Després de constituir la sessió, la primera persona firmant de la sol·licitud de convocatòria ha de fer la defensa de la seua proposta i farà ús de la paraula a continuació la rectora o rector. Seguirà el torn d'intervencions dels claustrals que ho desitgen.
  
5. A continuació s'ha de portar a terme la votació secreta de la proposta de convocatòria d'eleccions. Si s'assoleixen les dues terceres parts dels components del Claustre es produirà el cessament de la rectora o rector, sense perjudici que continue en funcions fins a la presa de possessió de la nova rectora o rector, i la dissolució del Claustre. La rectora o rector en funcions s'ha d'abstenir de prendre decisions de govern transcendents fins a la presa de possessió de la nova rectora o rector.
  
6. El Rectorat en funcions ha de portar a terme en el termini d'un mes la convocatòria d'eleccions a Claustre i a Rectorat.
  
7. Si la iniciativa no s'aprova, cap de les persones firmants podrà participar en la presentació d'una altra d'aquest caràcter fins que passe un any des de la votació de la iniciativa.
  
Secció quarta
  
Junta Consultiva
  
Article 54
  
La Junta Consultiva és l'òrgan ordinari d'assessorament del Rectorat i del Consell de Govern en matèria acadèmica.
  
Article 55
  
1. La Junta Consultiva estarà formada per:
  
a. La rectora o rector, que la presidirà.
  
b. La secretària o secretari general, que hi actua com a secretària o secretari.
  
c. Sis membres designats pel Consell de Govern entre professorat i investigadores i investigadors de reconegut prestigi de la Universitat Jaume I, amb almenys 2 sexennis d'investigació i almenys 3 quinquennis de docència, pertanyents a diverses àrees de coneixement i de les diverses facultats i escoles superiors que la componen.
  
2. Els vicerectorats amb competència en la matèria assisteixen a les reunions de la Junta Consultiva amb veu però sense vot.
  
Article 56
  
Corresponen a la Junta Consultiva les següents competències:
  
a. Assessorar el Rectorat i el Consell de Govern en temes rellevants de naturalesa acadèmica.
  
b. Informar el Consell de Govern sobre els criteris objectius i generals d'accés a places dels cossos docents universitaris, i de contractació de professorat no permanent, per grups d'àrees de coneixement.
  
c. Informar sobre les propostes d'impartició de títols, d'aprovació de plans d'estudi i de programes de doctorat.
  
d. Informar, si escau, sobre la creació de places dels cossos docents universitaris, a la vista de la relació de llocs de treball i les necessitats dels plans d'estudi.
  
e. Qualsevol altra establerta per la legislació vigent o per aquests Estatuts.
  
Secció Cinquena
  
Consell de l'Estudiantat
  
Article 57
  
1. El Consell de l'Estudiantat és l'òrgan màxim de govern de l'estudiantat. Està presidit per un portaveu, elegit pel Consell de l'Estudiantat per un temps de dos anys, reelegible una sola vegada consecutiva.
  
2. El Consell de l'Estudiantat està format per representants de l'estudiantat claustral i del Consell General de Titulacions, entre els quals són membres nats els delegats de centre.
  
3. El funcionament del Consell s'ha de regular mitjançant un reglament que ha d'aprovar el Consell de Govern, en el qual quedarà garantida la participació dels diferents col·lectius en el Consell de l'Estudiantat, d'acord amb el percentatge que es fixe, i que la representació dels estudiants en centres i departaments s'obté a partir de les eleccions a delegats de curs.
  
Article 58
  
Són competències del Consell de l'Estudiantat:
  
a. Administrar el pressupost que se li assigne i gestionar els mitjans amb què compte.
  
b. Coordinar la defensa dels interessos de l'estudiantat.
  
c. Elaborar la proposta de reglament que establisca el seu règim de funcionament intern.
  
d. Emetre tots els informes i les propostes que considere necessaris per al compliment de les seues finalitats, sense perjudici de les consultes que els òrgans de govern de la Universitat puguen demanar.
  
e. Informar sobre les activitats acadèmiques de caràcter general i sobre tots els temes que afecten l'estudiantat.
  
f. Participar en el disseny de les activitats d'extensió universitària i col·laborar en les tasques de gestió dels serveis universitaris que afecten l'estudiantat, d'acord amb les condicions que determine el Consell de Govern.
  
g. Participar en l'elaboració de les normes que regulen la permanència i el compliment de les obligacions acadèmiques de l'estudiantat.
  
h. Vetlar per l'adequada actuació dels òrgans de govern pel que fa als drets i als deures de l'estudiantat establerts en aquests Estatuts.
  
Capítol III
  
Òrgans col·legiats d'àmbit particular
  
Secció primera
  
Junta de facultat i d'escola superior
  
Article 59
  
1. La Junta de Centre és l'òrgan col·legiat de govern de les facultats i de les escoles superiors.
  
2. La Junta de Centre està formada pel deganat o la direcció, que la presideix, i per aquests altres membres:
  
a. Les direccions dels departaments adscrits als centres, una persona en representació de les direccions de departament de cadascun dels altres centres elegits per la respectiva Junta de Centre, i els vicedeganats o vicedireccions, en els termes que s'establisca en el reglament del centre.
  
b. Una representació del personal docent i investigador funcionari doctor adscrit al centre i pertanyent als distints cossos docents universitaris.
  
Aquests membres electes, juntament amb els membres nats esmentats en l'apartat anterior, que siguen funcionaris doctors han de constituir el 51% de la Junta de Centre. Quan no siguen funcionaris doctors s'han de computar en l'apartat següent.
  
c. Una representació de la resta de personal docent i investigador adscrit al centre, que ha de constituir l'11% de la Junta.
  
d. Una representació dels delegats de l'estudiantat matriculat al centre equivalent al 26,5% de la Junta, escollida amb el procediment que determine el reglament del centre.
  
e. Una representació del personal d'administració i serveis que realitza les seues funcions a la facultat o escola, que ha de constituir l'11,5% de la Junta.
  
3. La secretaria té veu però no vot quan no ha estat elegida com a membre de la Junta.
  
4. La Junta de Centre es regeix pel reglament de funcionament propi i s'ha de renovar en la seua part electiva cada quatre anys, excepte la representació de l'estudiantat, que s'ha de renovar cada any.
  
Article 60
  
Són competències de la Junta de Centre:
  
a. Aprovar la memòria anual, la proposta de pressupost que ha de presentar el Deganat o la Direcció i la rendició de comptes de l'aplicació del dit pressupost que aquesta ha de fer al final de cada exercici.
  
b. Aprovar les directrius generals d'actuació de la Facultat o Escola en el marc de la programació general de la Universitat, així com impulsar l'avaluació i millora dels estudis i serveis de la seua competència.
  
c. Elaborar i modificar el reglament de funcionament del centre, que ha d'aprovar el Consell de Govern.
  
d. Elegir i remoure, si escau, la persona que ocupa el Deganat o la Direcció del centre.
  
e. Establir els criteris bàsics per a l'organització i coordinació de les activitats docents de la facultat o escola.
  
f. Executar els acords del Claustre, del Consell de Govern, de la Junta Consultiva i del Consell de Direcció que l'afecten.
  
g. Impulsar el compliment de les funcions que atribueixen al centre les lleis vigents i aquests Estatuts.
  
h. Informar al Consell de Govern sobre els conflictes que se susciten en el si del centre sobre l'adscripció d'assignatures dels plans d'estudi de les seues titulacions a àrees de coneixement i sobre l'assignació de professorat a les esmentades assignatures.
  
i. Organitzar, coordinar i portar a terme la gestió de la docència de les titulacions que té assignades.
  
j. Participar en el disseny i l'organització de l'avaluació de l'activitat docent i dels serveis del centre.
  
k. Participar en l'elaboració de propostes de creació de noves titulacions o d'eliminació d'ensenyaments reglats i en l'elaboració o modificació dels plans d'estudi, així com elevar aquestes propostes al Consell de Govern perquè les aprove, tot escoltant els departaments.
  
l. Procurar la impartició dels plans d'estudi de les titulacions que té assignades amb el major índex de qualitat possible.
  
m. Proposar i coordinar l'elaboració dels plans d'estudi respectius.
  
n. Proposar la concessió de premis i honors.
  
o. Qualsevol altra competència que li siga atribuïda per aquests Estatuts i les altres normes aplicables.
  
Article 61
  
1. Cada titulació ha de disposar d'una Comissió de Titulació, que és l'òrgan d'assessorament encarregat de facilitar l'organització i coordinació dels ensenyaments de cadascun dels estudis adscrits al centre i la qual està presidida pel vicedeganat o vicedirecció corresponent.
  
2. La Comissió està formada per una representació de tots els departaments que imparteixen docència en la titulació de què es tracta i una representació de l'estudiantat, en la forma que determine el reglament de funcionament del centre.
  
3. La Junta de Facultat o d'Escola Superior ha d'elaborar el reglament de funcionament de les comissions de titulació, que ha de ser aprovat pel Consell de Govern.
  
Secció segona
  
Consell de Departament
  
Article 62
  
El Consell de Departament és l'òrgan col·legiat de govern dels departaments. Està format per:
  
a. La direcció, que el presideix, i la secretaria.
  
b. Tot el personal docent i investigador doctor.
  
c. Una representació de la resta del personal docent i investigador no doctor a temps complet.
  
d. Una representació de la resta del personal docent i investigador a temps parcial.
  
e. Una representació de l'estudiantat de primer, segon i tercer cicle que curse les disciplines impartides pel departament.
  
f. Una representació del personal d'administració i serveis adscrit al departament.
  
Article 63
  
Són competències del Consell de Departament:
  
a. Aprovar el pla d'investigació del departament.
  
b. Aprovar el pla d'organització docent del departament, d'acord amb els criteris fixats pel Consell de Govern i amb l'informe favorable dels centres on imparteix assignatures.
  
c. Aprovar l'informe d'adscripció dels seus membres a altres departaments o a instituts universitaris, així com establir els criteris i emetre els informes sobre la recepció de membres d'altres departaments o instituts universitaris.
  
d. Aprovar la memòria anual de docència i investigació i els altres informes que presente, en finalitzar cada curs acadèmic, la persona que ocupa la direcció del departament.
  
e. Aprovar la proposta de distribució del pressupost del departament presentada per la direcció del departament, planificar la utilització dels seus recursos, establir els criteris de l'administració i conèixer de les decisions d'execució del pressupost adoptades per la direcció.
  
f. Determinar i elevar al Consell de Govern la proposta de modificació de plantilles del personal docent i investigador i del personal d'administració i serveis.
  
g. Elaborar els informes que siguen de la seua competència.
  
h. Elaborar i aprovar la proposta de reglament de funcionament del departament, així com la seua modificació, d'acord amb els criteris generals establerts pels òrgans de govern de la Universitat.
  
i. Elegir i remoure, si escau, la directora o director del departament.
  
j. Elegir i remoure, si escau, la representació del departament en les diverses comissions de la Universitat i els membres de la Junta Permanent.
  
k. Impulsar el compliment de les funcions que atribueixen al departament les lleis vigents i aquests Estatuts.
  
l. Participar en els procediments d'avaluació de la docència i els serveis de la Universitat que afecten les seues activitats.
  
m. Participar en l'elaboració de propostes de creació de noves titulacions o d'eliminació d'ensenyaments reglats i en l'elaboració o modificació dels plans d'estudi, així com elevar aquestes propostes al Consell de Govern i informar la Junta de Centre.
  
n. Promoure la col·laboració amb altres departaments, instituts universitaris o centres de la Universitat o d'altres universitats, centres d'ensenyament superior o centres d'investigació.
  
o. Proposar a la Junta de Centre l'adscripció d'assignatures de les titulacions del centre a les seues àrees de coneixement, per tal que aquest informe el Consell de Govern.
  
p. Proposar el nomenament de professors emèrits del seu Departament.
  
q. Proposar la concessió del grau de doctorat honoris causa.
  
r. Proposar la convocatòria de les proves d'habilitació, concursos d'accés i concursos de trasllats, en cas de places vacants dels cossos docents universitaris, així com la composició, d'acord amb la legislació vigent, de les comissions corresponents.
  
s. Proposar la designació dels membres que han de jutjar la tesi doctoral, en els termes establerts per la legislació vigent.
  
t. Proposar programes de doctorat i d'altres títols de postgrau en matèries pròpies del departament o en col·laboració amb altres departaments, instituts universitaris o altres centres.
  
u. Qualsevol altra competència que li siga atribuïda per aquests Estatuts i les altres normes aplicables.
  
Article 64
  
La Junta Permanent de departament és l'òrgan encarregat de la gestió ordinària del departament i està formada per la Direcció, la Secretaria i una representació del Consell elegida pels seus membres.
  
Article 65
  
El departament es regeix pel seu reglament, que ha d'aprovar el Consell de Govern i s'ha d'ajustar als criteris generals que aquest establisca.
  
Secció tercera
  
Consell d'institut universitari d'investigació propi
  
Article 66
  
1. El Consell d'institut universitari d'investigació és l'òrgan col·legiat representatiu i de govern dels instituts universitaris d'investigació.
  
2. El Consell d'institut universitari d'investigació ha d'estar format per:
  
a. La persona que dirigeix l'institut, que presideix el Consell.
  
b. Tot el personal investigador propi.
  
c. Tot el professorat adscrit a l'institut.
  
d. Una representació del personal docent i investigador en formació.
  
e. Una representació de l'estudiantat de tercer cicle.
  
f. Una representació del personal d'administració i serveis.
  
Article 67
  
Són competències del Consell d'institut universitari d'investigació:
  
a. Administrar els seus propis recursos dins del seu pressupost, organitzant i distribuint les tasques entre els seus membres.
  
b. Aprovar, si escau, la rendició de comptes i la memòria anual que ha de presentar la Direcció.
  
c. Determinar les necessitats de plantilla de l'institut.
  
d. Elaborar i aprovar la memòria d'activitats docents i investigadores de l'institut i planificar la investigació i docència. Informar sobre els plans individuals d'investigació i docència dels seus membres i dels contractes corresponents.
  
e. Elaborar i aprovar la proposta de reglament de funcionament de l'institut, així com la seua modificació, d'acord amb els criteris generals establerts pels òrgans de govern de la Universitat.
  
f. Elegir i remoure, si escau, la directora o director de l'institut.
  
g. Establir la seua organització acadèmica i de serveis.
  
h.Impulsar el compliment de les funcions que atribueixen a l'institut universitari d'investigació les lleis vigents i aquests Estatuts.
  
i. Sol·licitar informació sobre el funcionament de l'institut.
  
j. Vetlar per la qualitat de la investigació i de les altres activitats realitzades per l'institut universitari.
  
k. Qualsevol altra competència que li siga atribuïda per aquests Estatuts i les altres normes aplicables.
  
Article 68
  
La Junta Permanent de l'institut és l'òrgan encarregat de la gestió ordinària de l'institut universitari d'investigació i està formada per la Direcció, la Secretaria i una representació del Consell elegida pels seus membres.
  
Capítol IV
  
Òrgans unipersonals d'àmbit general
  
Secció primera
  
Rectorat
  
Article 69
  
El Rectorat és la màxima autoritat acadèmica i de govern a la Universitat, n'exerceix la direcció i la representa. Presideix el Consell de Direcció, el Claustre universitari, el Consell de Govern i la Junta Consultiva, i executa els seus acords.
  
Article 70
  
1. El mandat del Rectorat té una durada de quatre anys, i pot ser reelegible per una sola vegada consecutiva. A l'efecte de poder presentar la candidatura a la reelecció, no s'han de computar els períodes en els quals la convocatòria de l'elecció s'haja realitzat dins del primer any de mandat.
  
2. La persona que ocupe el càrrec de rectora o rector ha de ser substituïda, en cas de vacant per absència, malaltia, abstenció o recusació o per un altre motiu legal, pel vicerectorat que corresponga segons l'ordre que determine el Consell de Direcció o, si no hi ha establert cap ordre, pel vicerectorat de major categoria, antiguitat i edat.
  
Article 71
  
1. El Rectorat és elegit per la comunitat universitària mitjançant sufragi directe, lliure, secret i ponderat per sectors, entre els funcionaris del cos de catedràtics d'universitat en actiu que presten serveis a la Universitat Jaume I.
  
2. La ponderació s'ha d'efectuar tenint en compte el pes relatiu de cadascun dels sectors i prendrà com a base els vots vàlids emesos a candidatures.
  
3. Els sectors i els coeficients indicadors del pes relatiu de cadascun d'aquests són els següents:
  
a) Sector de professorat doctor dels cossos docents universitaris, un coeficient de 51;
  
b) Sector de la resta de personal docent i investigador, un coeficient d'11;
  
c) Sector de l'estudiantat, un coeficient de 26,5; i
  
d) Sector de personal d'administració i serveis, un coeficient d'11,5.
  
4. En tot cas, els vots ponderats del sector de professorat doctor del cossos docents universitaris ha de representar almenys el 51% dels vots vàlids emesos a candidatures.
  
Article 72
  
1. El cessament ordinari del Rectorat es produeix per compliment del període per al qual va ser elegit, o per dimissió. El cessament extraordinari del Rectorat es produeix per aprovació de les dues terceres parts dels components del Claustre universitari en sessió expressament constituïda amb el punt únic de l'ordre del dia de convocatòria d'eleccions a Rectorat. En els dos casos, el Rectorat continuarà en funcions fins a la presa de possessió de qui el succeïsca.
  
2. Quan es produïsca el cessament per voluntat pròpia, continuarà en funcions fins a la presa de possessió del seu successor, si això és possible. Altrament, ha de ser substituït pel vicerectorat catedràtic d'universitat que siga designat pel Consell de Direcció, qui ha de convocar eleccions en el termini màxim de sis mesos.
  
Article 73
  
1. Són competències del Rectorat:
  
a. Aprovar els expedients d'ampliació o generació de crèdits específicament vinculats a ingressos.
  
b. Aprovar l'exercici de les accions que considere pertinents per a la defensa dels interessos legítims de la Universitat Jaume I, incloent-hi, si s'escau, la declaració prèvia de lesivitat.
  
c. Aprovar la incorporació de romanents de crèdit de caràcter preceptiu.
  
d. Aprovar les transferències de crèdits finançats amb recursos de caràcter finalista.
  
e. Autoritzar les despeses i ordenar els pagaments d'acord amb els pressupostos de la Universitat.
  
f. Concedir permisos, excedències i anys sabàtics al personal docent i investigador que pertanya als cossos docents universitaris, d'acord amb els criteris establerts pel Consell de Govern.
  
g. Contractar, d'acord amb la legislació vigent, amb entitats financeres públiques o privades operacions de tresoreria a curt termini, que han de cancel·lar-se en el mateix exercici econòmic en què es contracten.
  
h. Convocar, presidir i dirigir les deliberacions del Claustre universitari, del Consell de Govern, de la Junta Consultiva i del Consell de Direcció, així com aportar propostes als òrgans de govern.
  
i. Defensar la personalitat i els principis de la Universitat Jaume I continguts en el títol preliminar d'aquests Estatuts.
  
j. Designar i nomenar les persones que s'han d'encarregar dels vicerectorats i de la Secretaria General de la Universitat.
  
k. Dirigir la Universitat i representar-la institucionalment, judicialment i administrativament en tota mena de negocis i actes jurídics.
  
l. Encarregar la defensa i representació en judici i fora d'aquest al servei jurídic de la Universitat o a altres externs.
  
m. Expedir els títols que impartisca la Universitat segons el procediment corresponent en cada cas.
  
n. Nomenar els càrrecs acadèmics de la Universitat a proposta dels òrgans competents.
  
o. Nomenar i contractar el personal docent i investigador i el d'administració i serveis de la Universitat.
  
p. Presidir els actes universitaris a què assistisca.
  
q. Proposar la persona que ocuparà la Gerència i nomenar-la d'acord amb el Consell Social.
  
r. Resoldre els recursos que siguen de la seua competència.
  
s. Subscriure o denunciar els convenis de col·laboració amb altres universitats, persones físiques o entitats públiques o privades que realitze la Universitat Jaume I.
  
t. Exercir les altres funcions que es deriven del càrrec o que li atribuïsca la legislació vigent o aquests Estatuts, i també les altres que li encomane el Consell Social, el Claustre universitari, el Consell de Govern o la Junta Consultiva, així com aquelles que no estiguen expressament atribuïdes a altres òrgans de la Universitat Jaume I col·legiats o individuals.
  
2. El Rectorat pot delegar aquestes competències en altres òrgans o membres de la Universitat, excepte la de convocatòria dels òrgans a què fa referència l'apartat h, i les dels apartats j, m, n i q, sempre que aquestes delegacions no siguen contràries a l'ordenament jurídic.
  
Secció segona
  
Consell de direcció
  
Article 74
  
1. El Consell de Direcció assisteix, per al millor compliment de les seues funcions, el Rectorat, que el presideix. D'aquest Consell formen part tots els vicerectorats, la Secretaria General, que n'ocuparà la Secretaria, i la Gerència.
  
2. Els membres del Consell de Direcció estan obligats a guardar secret sobre les deliberacions de l'òrgan.
  
3. El Rectorat podrà invitar a les reunions del Consell de Direcció a qui desitge per a un millor tractament dels temes sotmesos a la seua anàlisi.
  
Secció tercera
  
Vicerectorats
  
Article 75
  
Els vicerectorats són responsables dels àmbits de la gestió universitària que el Rectorat els ha atribuït, assumeixen la direcció i coordinació de les seues funcions pròpies i exerceixen les atribucions que els han estat delegades, sota la supervisió del Rectorat.
  
Article 76
  
1. El Rectorat designa els vicerectorats entre els professors doctors que presten serveis a la Universitat Jaume I amb dedicació a temps complet.
  
2. Les persones que ocupen els vicerectorats cessen en l'exercici del seu càrrec a petició pròpia, per decisió del Rectorat o quan finalitze el mandat de qui els ha nomenat.
  
Secció quarta
  
Secretaria General
  
Article 77
  
La Secretaria General assisteix el Rectorat en el desenvolupament de les seues funcions i dóna fe dels actes i acords de la Universitat. Les seues funcions s'estendran també al Consell de Govern, al Claustre universitari, a la Junta Consultiva i al Consell de Direcció.
  
Article 78
  
1. El Rectorat ha de nomenar per a aquest càrrec una funcionària o funcionari públic del grup A que preste serveis a la Universitat Jaume I. Si és una professora o professor, ha d'estar en possessió del títol de doctorat i tenir dedicació a temps complet.
  
2. La persona que ocupe la Secretaria General cessarà en l'exercici del seu càrrec a petició pròpia, per decisió del Rectorat o quan finalitze el mandat de qui l'ha nomenat.
  
Article 79
  
1. Són competències de la Secretaria General:
  
a. Dirigir el Registre General i l'Arxiu General de la Universitat, custodiar el segell de la Universitat i expedir els certificats.
  
b. Donar fe pública dels actes de la Universitat Jaume I, expedint les certificacions de les actes i acords dels seus òrgans i dels documents i dades oficials l'ús públic dels quals estiga autoritzat.
  
c. Elaborar la proposta de memòria anual de la Universitat.
  
d. Prestar assistència al Rectorat en les tasques d'organització i administració de la Universitat.
  
e. Redactar, subscriure i custodiar les actes de les sessions del Claustre universitari, del Consell de Govern i de la Junta Consultiva.
  
f. Vetlar pel compliment dels acords i resolucions del Claustre universitari, del Consell de Govern, de la Junta Consultiva i del Rectorat, i ordenar-ne la publicitat.
  
g. Qualsevol altra competència que li siga delegada pel Rectorat o conferida en aquests Estatuts i en les normes dictades per al seu desplegament.
  
2. La Secretaria General, d'acord amb la rectora o rector, pot delegar part de les seues competències.
  
Secció cinquena
  
Gerència
  
Article 80
  
La Gerència serà responsable de la gestió dels serveis administratius i econòmics de la Universitat, d'acord amb les directrius marcades pels seus òrgans de govern.
  
Article 81
  
1. El nomenament de la Gerència serà realitzat pel Rectorat, a iniciativa seua i d'acord amb el Consell Social.
  
2. La Gerència es dedicarà a temps complet a les funcions pròpies del càrrec i no podrà exercir funcions docents.
  
3. Cessarà en l'exercici del càrrec a petició pròpia, o per decisió del Rectorat, d'acord amb la legislació vigent.
  
Article 82
  
Són competències de la Gerència, sense perjudici de les que s'atribuïsquen a altres òrgans:
  
a. Confeccionar l'avantprojecte del pressupost.
  
b. Elaborar i actualitzar l'inventari dels béns i drets que integren el patrimoni de la Universitat.
  
c. Exercir el control de la gestió dels ingressos i despeses inclosos en el pressupost de la Universitat i supervisar el compliment de les seues previsions.
  
d. Exercir, per delegació del Rectorat, la direcció del personal d'administració i serveis.
  
e. Gestionar els serveis administratius i econòmics i coordinar l'administració dels altres serveis de la Universitat per a facilitar als òrgans de govern l'exercici de les seues competències.
  
f. Vetlar pel compliment dels acords dels òrgans de govern de la Universitat sobre l'organització material i personal de l'administració universitària.
  
g. Qualsevol altra competència que li siga delegada pel Rectorat o conferida en aquests Estatuts i en les normes dictades per al seu desenvolupament.
  
Capítol V
  
Òrgans unipersonals d'àmbit particular
  
Secció primera
  
Deganats, direccions i secretaries
  
de facultats i d'escoles superiors
  
Article 83
  
La representació i direcció de les facultats i de les escoles superiors correspon al deganat o a la direcció. El Rectorat, a proposta de la Junta de Centre, n'ha de fer el nomenament.
  
Article 84
  
1. La Junta de Centre ha d'elegir la persona que ha d'ocupar el Deganat o la Direcció entre el professorat doctor pertanyent als cossos docents universitaris adscrit, d'acord amb la normativa electoral, a la facultat o escola superior i amb dedicació a temps complet.
  
2. Si no s'hi presenta cap candidatura, el Rectorat, després de consultar el Consell de Govern, ha d'assignar provisionalment les funcions de deganat o de direcció del centre a una doctora o doctor pertanyent als cossos docents universitaris adscrits al centre afectat, qui ha de convocar eleccions a la direcció del centre en el termini màxim de sis mesos.
  
3. El mandat del Deganat o de la Direcció té una durada de quatre anys, reelegible una sola vegada consecutiva. A l'efecte de poder presentar la candidatura a la reelecció, no es computaran els períodes en els quals la convocatòria de l'elecció s'haja realitzat dins del primer any de mandat.
  
Article 85
  
1. Són competències del Deganat o de la Direcció:
  
a. Dirigir, coordinar i supervisar la docència i les altres activitats del centre.
  
b. Exercir la potestat disciplinària sobre l'estudiantat que cursa els seus estudis a la facultat o a l'escola.
  
c. Exercir les altres funcions que es deriven del càrrec o que li atribuïsca la legislació vigent o aquests Estatuts, així com aquelles que li encarregue la Junta de Facultat o d'Escola superior.
  
d. Organitzar i dirigir els serveis administratius del centre i acordar la despesa de les partides pressupostàries corresponents.
  
e. Proposar al Rectorat, després d'escoltar la Junta de Centre, el nomenament dels Vicedeganats i Vicedireccions i el de la Secretaria.
  
f. Representar la facultat o l'escola superior.
  
g. Vetlar pel compliment de les normes que afecten la facultat o l'escola i, en especial, les relatives al bon funcionament dels serveis i al manteniment de la disciplina acadèmica.
  
2. El Deganat o Direcció proposarà el nomenament, després d'escoltar la Junta de Centre, de la secretària o secretari entre el professorat amb dedicació a temps complet, que s'ha d'encarregar de la redacció i custodia de les actes i de l'expedició de certificats dels seus acords.
  
Article 86
  
1. El Deganat o la Direcció pot delegar l'exercici de les seues competències en els vicedeganats o vicedireccions i en la secretaria. D'aquestes delegacions, n'ha d'informar a la Junta de Centre.
  
2. El Deganat o la Direcció, els vicedeganats o vicedireccions amb competències delegades i la secretaria conformaran l'equip deganal o de direcció de gestió ordinària.
  
Secció segona
  
Direccions i secretaries de departament
  
Article 87
  
La directora o director d'un departament coordina i dirigeix les activitats pròpies i n'executa els acords. El seu nomenament, l'ha de fer el Rectorat a proposta del Consell de Departament.
  
Article 88
  
1. El Consell de Departament ha d'elegir la directora o director entre el professorat doctor dels cossos docents universitaris membre d'aquell i amb dedicació a temps complet que hi pertany.
  
2. Si no s'hi presenta cap candidatura, el Rectorat, després de consultar el Consell de Govern, ha d'assignar provisionalment les funcions de direcció del departament a una catedràtica o catedràtic o professora o professor titular d'aquest departament, qui ha de convocar eleccions a la direcció del departament en el termini màxim de 6 mesos.
  
3. El mandat d'aquest càrrec té una durada de quatre anys i es pot reelegir una sola vegada consecutiva. A l'efecte de poder presentar la candidatura a la reelecció, no es computaran els períodes en els quals la convocatòria de l'elecció s'haja realitzat dins del primer any de mandat.
  
Article 89
  
Són funcions de la Direcció:
  
a. Convocar i presidir el Consell de Departament, la Junta Permanent i executar i fer complir els seus acords.
  
b. Coordinar i supervisar les activitats docents i acadèmiques pròpies del departament.
  
c. Elaborar una memòria anual sobre els plans d'activitats docents, d'investigació i acadèmiques desenvolupats pel departament.
  
d. Elevar als òrgans competents de la Universitat els acords del Departament sobre les necessitats de professorat d'acord amb els plans d'organització docent.
  
e. Exercir la direcció corresponent del personal adscrit al departament.
  
f. Gestionar la investigació que es desenvolupe en el marc del departament.
  
g. Organitzar i dirigir els serveis administratius del departament i autoritzar la despesa de les partides pressupostàries corresponents.
  
h. Participar en el disseny i organització de l'avaluació de l'activitat docent i dels serveis del departament.
  
i. Procurar la formació permanent del professorat del departament.
  
j. Representar el departament.
  
k. Vetlar pel compliment de les normes que afecten el departament i, en especial, les relatives al bon funcionament dels serveis i al manteniment de la disciplina acadèmica.
  
l. Totes aquelles funcions relacionades amb el departament que no siguen atribuïdes al Consell o a la Junta Permanent de departament.
  
Article 90
  
1. La Direcció, després de comunicar-ho al Consell de Departament, ha de designar la persona que s'ha de fer càrrec de la Secretaria del departament entre el professorat a temps complet adscrit al Departament.
  
2. La Secretaria ha d'auxiliar la Direcció en l'exercici del seu càrrec i ha de realitzar les funcions que li siguen encomanades per la legislació vigent, especialment la redacció i custòdia de les actes de les reunions del Consell i de la Junta Permanent de departament i l'expedició de certificats dels acords que el Departament haja adoptat.
  
Secció tercera
  
Vicedeganats i vicedireccions
  
Article 91
  
1. Els vicedeganats i les vicedireccions seran nomenats pel Rectorat, després d'escoltar la Junta de Centre, a proposta del deganat o la direcció, entre el professorat a temps complet que imparteix docència en cadascuna de les titulacions en el moment de ser proposats, per coordinar-les en els seus aspectes acadèmics, docents i d'harmonització i desenvolupament, a més de les funcions que siguen pròpies del càrrec. Ha d'haver-hi un vicedeganat o una vicedirecció per cada titulació del centre, que presideix la comissió de titulació.
  
2. Els vicedeganats i les vicedireccions, que presideixen una comissió de titulació, podran delegar part de les seues funcions en la dita comissió. L'organització i execució de la mobilitat de l'estudiantat i les estades en pràctiques es podran encarregar a coordinacions específiques nomenades pel Rectorat a proposta del deganat o la direcció.
  
3. Són competències dels vicedeganats i de les vicedireccions:
  
a. Coordinar els ensenyaments de les matèries impartides en la titulació.
  
b. Procurar l'actualització dels plans d'estudi per garantir la seua adequació a les necessitats socials.
  
c. Promoure l'orientació professional de l'estudiantat.
  
d. Supervisar acadèmicament la realització de les pràctiques externes i els intercanvis d'estudiants amb titulacions equivalents d'altres universitats.
  
e. Vetlar per la correcta execució de la planificació docent i gestionar la resolució d'incidències i reclamacions en el desenvolupament de l'activitat docent de la seua titulació.
  
f. Vetlar per la qualitat docent en la titulació que li corresponga.
  
g. Qualsevol altra competència que li delegue el deganat o la direcció o li confereixen aquests Estatuts i les normes dictades de desenvolupament.
  
4. El Deganat o la Direcció pot proposar un vicedeganat o una vicedirecció addicional per a tasques específiques de gestió del centre.
  
5. Els vicedeganats i les vicedireccions han d'actuar coordinadament amb l'equip deganal o de direcció, del qual poden rebre instruccions per a un desenvolupament més adequat de les seues competències.
  
Secció quarta
  
Direcció i secretaries d'institut universitari d'investigació
  
Article 92
  
La Direcció d'institut universitari d'investigació és l'òrgan unipersonal de govern de l'institut universitari, en coordina les activitats pròpies, n'executa els acords, el representa i dirigeix l'activitat del personal adscrit a l'institut. El Rectorat, a proposta del Consell d'Institut Universitari d'Investigació, ha de fer-ne el nomenament.
  
Article 93
  
1. El Consell d'Institut Universitari d'Investigació ha d'elegir la directora o director de l'institut entre doctores i doctors que en siguen membres.
  
2. El mandat d'aquest càrrec té una durada de quatre anys, i es pot reelegir una sola vegada consecutiva. A l'efecte de poder presentar la candidatura a la reelecció, no es computaran els períodes en els quals la convocatòria de l'elecció s'haja realitzat dins del primer any de mandat.
  
Article 94
  
1. La Direcció, després de comunicar-ho al Consell d'Institut Universitari d'Investigació, ha d'elegir la secretària o secretari entre el professorat amb dedicació a temps complet.
  
2. La Secretaria ha d'auxiliar la Direcció en l'exercici del seu càrrec i realitzar les funcions que li siguen encomanades per la legislació vigent, especialment la redacció i custòdia de les actes de les reunions del Consell i de la Junta Permanent d'institut i l'expedició de certificats dels acords que el Consell haja adoptat.
  
Article 95
  
El reglament de cada institut universitari d'investigació pot crear altres òrgans que s'ocupen de les característiques peculiars de les seues activitats, sense perjudici dels òrgans essencials i necessaris i de les altres previsions establides en aquests Estatuts i en la legislació vigent.
  
Capítol VI
  
Òrgans d'assessorament i de negociació
  
Article 96
  
1. Les comissions tenen com a funció principal la d'assessorar els òrgans col·legiats d'àmbit general i el Rectorat de la Universitat, així com realitzar les altres funcions que li siguen assignades per l'òrgan a què estiguen adscrites.
  
2. Qualsevol dels òrgans col·legiats d'àmbit general o particular poden crear comissions, tot i que per a la seua constitució ha de ser aprovada per la majoria absoluta dels seus membres.
  
3. La composició de les comissions d'àmbit general assessores del Consell de Govern ha de constar almenys d'un 20% de membres del Claustre elegits per aquest i ha de respondre a criteris de proporcionalitat dels distints sectors de la comunitat universitària afectats. L'òrgan que cree una comissió ha d'aprovar el seu Reglament, en què s'han de determinar les competències i les normes de funcionament.
  
4. S'exceptuen d'aquests requisits les comissions que legalment o estatutàriament tinguen una regulació diferent.
  
5. La Universitat ha de crear comissions d'assessorament per a atendre almenys les següents grans àrees: estudis i professorat, investigació i doctorat, assumptes econòmics i informàtica, documentació, política lingüística i ètica.
  
Article 97
  
1. La Mesa Negociadora és l'òrgan col·legiat de participació en la determinació de les condicions de treball, mediació i negociació del personal que presta serveis a la Universitat Jaume I.
  
2. La Mesa Negociadora ha d'estar formada per representants del Consell de Govern i per representats de les Juntes de Personal i del Comitè d'Empresa.
  
3. Els membres de la part social de la Mesa Negociadora seran designats pels respectius sindicats.
  
4. La Mesa Negociadora tindrà les competències que la legislació vigent establisca i aquelles altres que fixe el Consell de Govern.
  
TÍTOL III
  
Personal docent i investigador
  
Capítol I
  
Disposicions generals
  
Article 98
  
El personal docent i investigador de la Universitat Jaume I està format per les categories que s'estableixen en la legislació universitària en vigor i es regeix per la legislació que li és d'aplicació, per aquests Estatuts i per les normes que els desenvolupen.
  
Secció primera
  
Categories
  
Article 99
  
1. El personal docent i investigador de la Universitat comprèn les següents categories:
  
a. Professorat pertanyent als cossos docents universitaris: catedràtics i catedràtiques d'universitat, titulars d'universitat, catedràtics i catedràtiques d'escola universitària i titulars d'escola universitària.
  
b. Professorat contractat en règim laboral en alguna de les següents classes: professorat ajudant, professorat ajudant doctor, professorat col·laborador, professorat contractat doctor, professorat associat, professorat emèrit i professorat visitant.
  
2. La Universitat Jaume I ha d'elaborar anualment la relació de llocs de treball del professorat, en la qual s'inclouran el professorat funcionari i contractat que s'inclou en aquest punt. Les places de professorat contractat i en règim laboral no poden superar el 49% del total de les places de personal docent i investigador de la Universitat.
  
Article 100
  
La Universitat Jaume I també pot contractar en règim laboral:
  
a. Personal docent i investigador contractat per al desenvolupament de projectes concrets d'investigació científica i tècnica i altre personal d'acord amb l'article 48.3 de la Llei orgànica 6/2001, de 21 de desembre, d'universitats.
  
b. Personal docent i investigador contractat per a la seua formació científica, en la modalitat de treball en pràctiques, d'acord amb el que estableix la Llei 13/1986, de foment i coordinació general de la investigació científica i tècnica.
  
c. Altre personal docent i investigador que es puga preveure en la legislació vigent amb característiques específiques.
  
Secció segona
  
Drets i deures
  
Article 101
  
1. Són drets del personal docent i investigador de la Universitat Jaume I els reconeguts per la legislació en vigor i, en particular:
  
a. Gaudir d'un any sabàtic quan legalment o estatutàriament corresponga.
  
b. Gaudir de llibertat acadèmica, que es manifesta en les llibertats de càtedra i d'investigació.
  
c. Participar en les activitats culturals, físiques i esportives, sense perjudici de les seues obligacions, i a disposar d'unes instal·lacions adequades.
  
d. Participar en les iniciatives de control i millora de la qualitat de la docència impartida i de la recerca desenvolupada a la Universitat.
  
e. Participar i estar representat en els òrgans de govern i de gestió de la Universitat.
  
f. Tenir accés a formació permanent, amb la finalitat de garantir la constant millora de la seua tasca docent i investigadora.
  
g. Utilitzar les instal·lacions, els serveis i les infraestructures universitaris, necessaris per a l'exercici de les seues funcions, d'acord amb les normatives reguladores.
  
2. Són deures del personal docent i investigador, a més dels que preveuen les lleis:
  
a. Assumir les responsabilitats dels càrrecs per als quals haja estat designat o elegit.
  
b. Complir aquests Estatuts i les normes de desenvolupament.
  
c. Conèixer la llengua pròpia de la Universitat Jaume I.
  
d. Desenvolupar la seua activitat investigadora i docent d'acord amb els principis i valors de la Universitat i les normes deontològiques.
  
e. Desenvolupar les tasques docents i d'investigació contribuint als fins i millora del funcionament de la Universitat com a servei públic.
  
f. Mantenir actualitzats els seus coneixements científics així com la seua metodologia didàctica.
  
g. Respectar els principis de convivència democràtica al si de la comunitat universitària.
  
h. Respectar i conservar el patrimoni de la Universitat, així com fer un ús correcte de les seues instal·lacions, béns i recursos.
  
i. Sotmetre's als procediments i sistemes d'avaluació del seu rendiment que s'establisquen en el Consell de Govern.
  
3. El personal docent i investigador ha de desenvolupar la seua funció, preferentment, en règim de dedicació a temps complet.
  
4. El procediment disciplinari del personal docent i investigador és l'establert en la legislació aplicable i en les normes que per al seu desenvolupament dicte el Consell de Govern.
  
Secció tercera
  
Plantilles, provisió de places i contractació
  
Article 102
  
1. A proposta de la comissió assessora que tinga competències per a professorat, i amb l'informe previ de la Junta Consultiva, el Consell de Govern ha d'aprovar un document general de carrera docent i investigadora del personal docent i investigador de la Universitat.
  
2. El Consell de Govern ha d'aprovar, abans de l'inici de cada curs acadèmic, la definició concreta de la càrrega docent que correspon a cada figura de personal docent i investigador, tenint en compte en aquesta assignació, a més de les necessitats docents, els criteris de qualitat en la docència i en la investigació i les exigències de formació del professorat.
  
3. La distribució del personal docent i investigador per departaments s'ha de fer amb criteris objectius, segons el nombre de crèdits corresponents a cada àrea de coneixement, i considerant, entre altres criteris, les tasques de recerca i la proporció entre categories de personal docent i investigador, i tenint en compte que el nombre de places de cada categoria permeta la realització de la carrera docent i investigadora.
  
4. Els departaments han de proposar al Consell de Direcció les necessitats de noves places de personal docent i investigador per al curs acadèmic següent. Prèviament a la creació de places dels cossos docents universitaris, aquesta ha de ser informada per la Junta Consultiva.
  
5. Amb l'informe previ de la comissió assessora que tinga competències per a professorat, el Consell de Govern ha d'aprovar anualment la relació de llocs de treball del personal docent i investigador distribuïda per categories i departaments, tenint en compte les necessitats docents i investigadores establertes pels centres i departaments, així com la consolidació de la llengua pròpia, i les de promoció del personal docent i investigador dins dels recursos disponibles.
  
Capítol II
  
Personal docent i investigador funcionari
  
Article 103
  
1. Els concursos d'accés als cossos docents universitaris entre habilitats s'han de regir per la legislació que hi siga d'aplicació, per aquests Estatuts i per les normes que els desenvolupen.
  
2. Correspon al Consell de Govern, a sol·licitud del departament, d'acord amb els criteris de promoció establerts en el document de carrera docent, i amb els informes previs de la comissió assessora que tinga competències per a professorat i de la Junta Consultiva, d'acord amb els criteris establerts en l'article anterior, acordar la convocatòria de provisió de les places dels cossos docents universitaris, tant de les que siguen vacants com de les de nova creació.
  
3. Quan hi haja vacant una plaça, el Consell de Govern, amb els informes previs del departament, de la comissió assessora que tinga competències per a professorat i de la Junta Consultiva, pot acordar l'amortització o el canvi de denominació o categoria de la plaça, d'acord amb les necessitats docents i investigadores de la Universitat.
  
Article 104
  
1. Després d'acordar la provisió d'una plaça pertanyent als cossos docents universitaris, s'ha de comunicar a la Secretaria General del Consell de Coordinació Universitària, a l'efecte previst en l'article 62 de la Llei orgànica 6/2001, de 21 de desembre, d'universitats.
  
2. La Universitat ha de convocar els concursos d'accés per a les places aprovades després de portar a terme aquesta comunicació. Els concursos d'accés a cossos de funcionaris docents s'han de publicar en el Boletín Oficial del Estado i en el Diari Oficial de la Generalitat Valenciana.
  
3. La Comissió que ha de resoldre els citats concursos és nomenada pel Rectorat i està formada per:
  
a. La presidència, designada pel Rectorat entre professorat catedràtic de l'àrea de coneixement.
  
b. Un membre vocal designat pel departament.
  
c. Un membre vocal nomenat pel Rectorat i designat pel Consell de Govern entre un mínim de cinc proposats pel departament, dels quals almenys tres han de ser de l'àrea de coneixement de la plaça.
  
4. Els membres de les comissions han de ser professorat de l'àrea de coneixement a què es refereix la plaça o d'una àrea afí, de categoria igual, equivalent o superior a la plaça objecte del concurs i que compten, almenys, amb dos sexennis d'investigació en el cas dels catedràtics d'universitat i amb un sexenni d'investigació en la resta de cossos docents universitaris. La designació dels membres de les comissions ha de recaure en professorat funcionari dels cossos docents universitaris preferentment de la Universitat Jaume I i de l'àrea de coneixement de la plaça.
  
Article 105
  
1. En els concursos d'accés s'ha de garantir la igualtat d'oportunitats de les candidatures i el respecte als principis de mèrit i capacitat.
  
2. Amb la convocatòria s'ha de fer pública també la composició de les comissions, el perfil de la plaça, amb indicació de les activitats docents i investigadores que s'han de realitzar, i les proves que es realitzaran per a resoldre el concurs.
  
3. Una vegada constituïda la comissió, aquesta ha de fer públics els criteris amb els quals s'han d'avaluar les proves, entre els quals hi ha de figurar l'adequació del currículum de la candidata o candidat a les necessitats de la Universitat. Entre els mèrits que cal avaluar ha de figurar també el coneixement de la llengua pròpia.
  
4. Les persones interessades han de presentar la seua sol·licitud de participació en el concurs en un termini de vint dies hàbils comptadors des de l'última publicació de la convocatòria. Transcorregut el termini, la presidència assenyalarà el dia i hora perquè la Comissió es constituïsca i per a la realització de les proves dins dels quatre mesos següents.
  
5. Les proves que cal realitzar consistiran, almenys, en l'exposició en audiència pública del currículum de la candidata o candidat i del projecte docent i investigador que es proposa realitzar en relació amb el perfil de la plaça. La comissió podrà preguntar al concursant, en finalitzar l'exposició, les qüestions sobre el curriculum vitae i el projecte docent i investigador que considere adients.
  
6. La Comissió ha de remetre al Rectorat una proposta motivada, que tindrà caràcter vinculant, per ordre de preferència de les candidates i candidats per al seu nomenament. El Rectorat hi ha de fer el nomenament d'acord amb el que estableix l'article 65 de la Llei orgànica 6/2001, de 21 de desembre, d'universitats.
  
7. La incorporació del professorat que haja estat en excedència voluntària s'ha d'efectuar d'acord amb el procediment d'adscripció provisional o de reingrés automàtic que aprove el Consell de Govern. El reingrés serà automàtic i definitiu, sempre que hagueren transcorregut, almenys, dos anys en situació d'excedència, i que no excediren de cinc, i si hi ha plaça vacant del mateix cos i àrea de coneixement. L'adscripció provisional requerirà l'informe del departament afectat i de la comissió assessora que tinga competències per a professorat, i és aprovada pel Consell de Govern. L'antiguitat com a professorat de la Universitat Jaume I serà un dels criteris que caldrà valorar en cas que hi haja més d'una sol·licitud d'ingrés.
  
Article 106
  
1. Correspon a la Comissió de Reclamacions prevista en l'article 66.2 de la Llei orgànica 6/2001, de 21 de desembre, d'universitats, proposar a la persona que ocupe el càrrec de rector o rectora la resolució de les reclamacions interposades contra les propostes de les comissions d'accés per a la provisió de places de cossos docents universitaris.
  
2. La Comissió de Reclamacions està formada per set professors de la Universitat pertanyents al cos de catedràtiques i catedràtics d'universitat, amb àmplia experiència docent i investigadora, de diverses àrees de coneixement, elegits pel Claustre universitari per majoria absoluta dels seus membres, i és admissible a l'efecte d'aquesta elecció el vot anticipat, per un període de quatre anys. Presidirà aquesta Comissió el catedràtic o catedràtica més antic, i actuarà com a secretari o secretària el catedràtic o la catedràtica més modern. La seua renovació s'ha de realitzar a parts iguals cada dos anys.
  
3. La Comissió ha de valorar la reclamació i ratificar o no la proposta en el termini de tres mesos. Transcorregut aquest termini sense pronunciament exprés la reclamació s'entendrà desestimada. La resolució de la persona que ocupa el càrrec de rector o rectora esgota la via administrativa i és impugnable directament davant la jurisdicció contenciosa administrativa.
  
Capítol III
  
Personal docent i investigador contractat
  
Secció primera
  
Disposicions generals
  
Article 107
  
1. El Consell de Govern, d'acord amb el que disposen aquests Estatuts, ha d'aprovar la distribució de les places de personal docent i investigador contractat per departaments i instituts.
  
2. El Consell de Govern, amb l'informe de la comissió assessora que tinga competències per a professorat, n'ha d'acordar la contractació mitjançant un concurs públic. Aquesta convocatòria ha d'anar acompanyada d'una descripció de les tasques que s'hi han de realitzar i del règim de dedicació, així com de l'enumeració de tots aquells requisits que s'hi establisquen.
  
3. Una vegada acordada la convocatòria de provisió d'una plaça s'ha de comunicar a la conselleria competent en matèria d'universitats.
  
Article 108
  
1. Els concursos de selecció del professorat contractat han de ser resolts per comissions de contractació formades per funcionariat dels cossos docents universitaris d'aquesta Universitat, sempre que siga possible, que han de tindre el grau de doctor quan el concurs siga a places en les quals s'exigisca aquest grau acadèmic. Si no n'hi ha, també poden formar part de les comissions professorat contractat doctor, i si escau, col·laborador.
  
2. Aquestes comissions les presideix la rectora o rector o persona en qui delegue, i estan integrades, a més, per vocals preferentment d'aquesta Universitat, en la següent proporció:
  
a. Dos membres vocals designats pel Departament entre professorat de l'àrea de coneixement de la plaça.
  
b. Un membre vocal designat pel Rectorat entre un mínim de cinc proposats pel Departament.
  
c. Un membre vocal designat pel Rectorat entre un mínim de cinc proposats per l'òrgan de representació sindical competent.
  
3. La comissió assessora que tinga competències per a professorat, amb l'informe de la Junta Consultiva i d'acord amb els principis d'igualtat, mèrit i capacitat, ha de proposar la normativa de contractació i els criteris generals d'avaluació, entre els quals hi ha de figurar el coneixement de la llengua pròpia. En aquesta normativa s'establirà el procediment d'acord amb el qual s'han de resoldre les impugnacions que es produïsquen respecte a les resolucions de les comissions de contractació. També s'ha de regular el procediment d'urgència que s'ha d'utilitzar en els concursos per a cobrir les places que queden vacants durant el curs acadèmic, tenint en compte que la durada d'aquests contractes no ha d'excedir el curs en què es produeix la vacant, i qualsevol altra qüestió relativa al professorat contractat que no estiga prevista expressament per aquests Estatuts i que corresponga a la Universitat.
  
Secció segona
  
Professorat associat, visitant i emèrit
  
Article 109
  
1. La Universitat Jaume I pot contractar temporalment, a temps parcial, professorat associat entre professionals de reconeguda competència, preferentment amb titulació superior, que acrediten exercir la seua activitat professional fora de la Universitat, per atendre les necessitats docents dels departaments i instituts.
  
2. La contractació de professorat associat s'ha de fer sempre amb caràcter temporal, d'acord amb la normativa vigent. No es pot contractar com a professorat associat personal docent i investigador funcionari en actiu de qualsevol universitat, ni altres membres de la comunitat universitària pròpia.
  
3. El Consell de Govern ha de fixar en el marc de les presents normes, amb l'informe previ dels departaments, els drets i les obligacions del professorat associat.
  
Article 110
  
1. La Universitat Jaume I pot contractar temporalment, amb dedicació de temps complet o parcial, professorat visitant entre professorat o personal investigador de reconegut prestigi procedents d'altres universitats o centres d'investigació, per tal de col·laborar en les tasques docents i investigadores d'un departament o institut.
  
2. El Consell de Govern, per iniciativa pròpia o a proposta d'un departament o institut, i amb l'informe de la comissió que tinga competències per a professorat, pot aprovar la contractació de professorat visitant. A la proposta, s'ha d'adjuntar un informe complet sobre l'activitat que desenvoluparà aquest professorat, i sobre els seus mèrits.
  
Article 111
  
1. La Universitat Jaume I pot nomenar professorat emèrit aquell personal pertanyent als cossos docents universitaris jubilat que haja prestat serveis destacats a la Universitat almenys durant vint-i-cinc anys.
  
2. El Consell de Govern, per iniciativa pròpia o a proposta d'un departament, i amb l'informe preceptiu de la comissió assessora que tinga competències per a professorat i de la Junta Consultiva, pot acordar la contractació com a professorat emèrit d'alguna persona que complisca els requisits de l'apartat anterior. A la proposta inicial, s'ha d'adjuntar un informe complet sobre l'activitat que desenvoluparà el professorat emèrit, així com dels seus mèrits.
  
3. El professorat emèrit està vinculat a la Universitat mitjançant una relació contractual de caràcter temporal. La durada dels contractes del professorat emèrit és de tres anys, prorrogables per un altre període equivalent. Finalitzada la relació contractual aquesta quedarà extingida, tot i que el professorat mantindrà a efectes honorífics la seua condició d'emèrit.
  
4. El professorat emèrit ha de realitzar les col·laboracions que li siguen assignades pel departament al qual estiga adscrit, que preferentment han de consistir en la impartició de seminaris, cursos monogràfics i cursos de tercer cicle i d'especialització, amb obligacions docents i de permanència específiques.
  
Secció tercera
  
Professorat ajudant
  
Article 112
  
1. La Universitat Jaume I pot contractar, mitjançant concurs públic, professorat ajudant i professorat ajudant doctor, amb caràcter temporal i amb dedicació a temps complet, en els termes establerts en aquests Estatuts i altres disposicions vigents.
  
2. Es pot contractar professorat ajudant entre els que hagen superat les matèries d'estudi exigides per a l'obtenció del títol de doctor i amb la finalitat principal de completar la seua formació, amb dedicació a temps complet i per una duració màxima de quatre anys. El professorat ajudant, com a personal docent i investigador en formació, han de desenvolupar una activitat dirigida a completar la seua formació científica i docent.
  
3. Es pot contractar professorat ajudant doctor, entre doctores i doctors que no hagen tingut relació contractual, estatutària o com a becari amb la Universitat Jaume I almenys durant dos anys i que acrediten haver realitzat durant aqueix període tasques docents i/o investigadores en centres no vinculats a la Universitat. Poden desenvolupar tasques docents i investigadores, en la forma establerta per l'article 50 de la Llei orgànica 6/2001, de 21 de desembre, d'universitats, i per a la seua contractació han de ser avaluats positivament per l'òrgan d'avaluació externa corresponent.
  
4. La Universitat ha de fomentar la plena formació científica i docent del seu personal en formació, especialment del professorat ajudant, facilitant estades en altres universitats i centres d'investigació, dins de les disponibilitats dels recursos humans i pressupostaris.
  
Secció quarta
  
Professorat contractat indefinit
  
Article 113
  
1. La universitat pot contractar professorat col·laborador en aquelles àrees de coneixement previstes en la legislació en vigor entre els que tinguen un informe favorable de l'òrgan d'avaluació externa corresponent. Tenen els mateixos drets i obligacions del professorat titular d'escola universitària, excepte els que la legislació reserve a aquests últims com a funcionaris.
  
2. La Universitat pot contractar professorat contractat doctor, per a exercir tasques docents i investigadores. Han d'acreditar almenys tres anys d'activitat postdoctoral avaluada positivament per l'òrgan d'avaluació externa corresponent. Tenen els mateixos drets i obligacions del professorat titular d'universitat, excepte els que la legislació reserve a aquests últims com a funcionaris.
  
3. En la regulació dels concursos d'accés a aquestes categories s'ha de preveure la realització de dues proves que s'han de realitzar en audiència pública, la primera de les quals consisteix en l'exposició del curriculum vitae del candidat i del projecte docent i investigador que pretén desenvolupar en relació amb el perfil de la plaça; i la segona, l'exposició, a elecció del concursant, d'una lliçó del programa presentat pel candidat o d'un treball original d'investigació. En finalitzar cadascuna de les exposicions la comissió podrà debatre amb els candidats les qüestions sobre el curriculum vitae i el projecte docent i investigador que considere adients.
  
4. S'ha de considerar mèrit preferent per a aquestes contractacions ser funcionari o funcionària dels cossos docents universitaris o estar habilitat en l'àrea de coneixement de la plaça objecte de la convocatòria.
  
Capítol IV
  
Personal docent i investigador en formació: becàries i becaris
  
Article 114
  
1. Als efectes previstos en aquests Estatuts, són personal becari aquelles persones amb titulació superior que gaudeixen d'una beca oficial per a la formació del personal investigador, per a la formació del professorat universitari, beques postdoctorals i de continuïtat de l'activitat investigadora, o de qualsevol altra beca que es considere equiparada, en els termes que fixe el Consell de Govern, a les anteriors, i que desenvolupen activitats investigadores.
  
2 A tots els efectes previstos en l'àmbit d'aplicació d'aquests Estatuts, el personal becari al qual es refereix l'apartat anterior té la mateixa consideració que la resta del personal docent i investigador de la Universitat.
  
3. El personal becari pot realitzar tasques de col·laboració docent dins un departament o institut universitari d'investigació de la Universitat Jaume I. La col·laboració a les tasques docents del personal becari s'ha d'ajustar al que establisca la normativa fixada en aquest sentit per l'organisme adjudicador de la beca o, si no n'hi ha, pel Consell de Govern.
  
4. Com a personal en formació, dins de l'objectiu genèric de la Universitat Jaume I de fomentar la plena formació científica i docent del seu personal i de les disponibilitats de recursos humans i pressupostaris, la Universitat facilitarà al seu personal becari adscrit la realització d'estades en altres universitats i centres d'investigació.
  
Capítol V
  
Llicències d'estudis
  
Article 115
  
1. El Consell de Govern, amb l'informe previ de la comissió assessora que tinga competències per a professorat, pot concedir llicències per a estudis al professorat universitari d'acord amb la legislació vigent per a realitzar activitats docents o investigadores vinculades a una universitat, institució o centre, estatal o estranger, en el marc de les disponibilitats pressupostàries, i sempre que en quede garantida la docència.
  
2. El Consell de Govern, amb l'informe previ de la comissió assessora que tinga competències per a professorat, també pot autoritzar llicències per a estudis en una altra universitat o institució acadèmica, estatal o estrangera, al personal docent i investigador en formació. El personal becari es regularà per la seua normativa pròpia.
  
3. El Consell de Govern ha d'aprovar el règim de llicències del personal docent i investigador. Aquest règim ha de preveure la durada i la periodicitat de les llicències i el règim retributiu del personal beneficiari. La concessió de llicències per estudis no pot generar cap contractació de professorat al departament a què pertany el professorat afectat.
  
Article 116
  
1. El professorat dels cossos docents universitaris amb sis anys d'antiguitat en aquesta condició, pot sol·licitar un any sabàtic per a realitzar treballs d'investigació o de docència en una altra universitat o institució.
  
2. La concessió d'aquest permís, que està supeditada a les disponibilitats econòmiques i ha de comptar amb l'informe previ del departament, es pot fer efectiva sempre que les persones interessades no hagen gaudit durant els darrers sis anys de llicències d'estudi que, sumades, siguen iguals o superiors a un any. Per a aquest còmput no es tenen en compte les llicències de durada inferior a un mes. Durant aquest any sabàtic, el professorat té dret a percebre les retribucions màximes permeses per la llei.
  
3. El Consell de Govern, amb l'informe previ de la comissió assessora que tinga competències per a professorat, ha d'establir els criteris per a la concessió d'aquest permís.
  
Capítol VI
  
Òrgans de representació i participació
  
Article 117
  
1. L'òrgan propi de representació i participació del personal docent i investigador funcionari és la Junta de Personal. La seua forma d'elecció i funcionament és la prevista per les seues normes específiques.
  
2. L'òrgan propi de representació i participació del personal docent i investigador contractat és el Comitè d'Empresa. La seua forma d'elecció i funcionament és la prevista per les seues normes específiques.
  
3. La participació del personal docent i investigador en la determinació de les condicions de treball s'ha de fer a través de la Mesa Negociadora.
  
4. La relació de llocs de treball del personal docent i investigador de la Universitat Jaume I s'ha de negociar en la Mesa Negociadora en els termes que la legislació vigent determine.
  
TÍTOL IV
  
Estudiantat
  
Capítol I
  
Accés a la universitat
  
Article 118
  
1. L'estudiantat de la Universitat Jaume I està format per totes aquelles persones matriculades en qualsevol dels seus centres docents.
  
2. Tenen dret a matricular-se a la Universitat Jaume I les persones que acrediten estar en possessió dels estudis que, d'acord amb la legislació vigent, capaciten per a cursar els corresponents ensenyaments.
  
3. El procediment d'admissió dels estudiants per a estudiar a la Universitat Jaume I es fixa d'acord amb el que es disposa en la legislació estatal i autonòmica aplicable, i cal respectar els principis d'igualtat, mèrit i capacitat.
  
Capítol II
  
Drets i deures de l'estudiantat
  
Article 119
  
1. Els estudiants i les estudiantes de la Universitat Jaume I tenen dret a l'estudi i a aquells altres reconeguts per les lleis. En particular, gaudeixen dels drets a:
  
a. Conèixer amb anterioritat a la matriculació, l'oferta i programació docent de cadascuna de les titulacions, els criteris generals d'avaluació i els programes de les assignatures, així com les dates de realització de les proves d'avaluació, sense perjudici dels canvis que puguen estar originats per circumstàncies sobrevingudes.
  
b. Desenvolupar els estudis en condicions d'igualtat d'oportunitats i no discriminació, tant pel que fa a l'accés com a la permanència a la Universitat, així com en el propi exercici dels drets acadèmics.
  
c. Disposar d'unes instal·lacions i d'uns serveis adequats que permeten el normal desenvolupament dels estudis, amb facilitat per a l'ús de les noves tecnologies de la informació i de la comunicació.
  
d. Exigir el compliment dels seus drets davant la Sindicatura de Greuges, sense perjudici de poder utilitzar altres vies legalment previstes.
  
e. Expressar-se lliurement, així com a gaudir dels drets, mentre estiguen a la Universitat, de reunió i d'associació.
  
f. Obtenir facilitats de la Universitat per a la continuació dels estudis de les persones que per causes justificades estiguen impedides d'exercir els seus drets i complir les seues obligacions acadèmiques.
  
g. Participar activament i democràticament en els òrgans de govern i gestió de la Universitat i elegir la seua representació.
  
h. Participar en el control de la qualitat de l'ensenyament i la tasca docent del professorat, així com en l'avaluació dels serveis, mitjançant els canals establerts en aquests Estatuts.
  
i. Participar en les activitats culturals, físiques i esportives i disposar d'unes instal·lacions adequades.
  
j. Participar, si escau, en l'activitat investigadora, dins dels mitjans econòmics i materials disponibles.
  
k. Rebre ensenyament d'acord amb la planificació de les classes teòriques i practiques, i participar en els seminaris.
  
l. Rebre informació dels òrgans de govern i d'administració de la Universitat en relació amb els aspectes acadèmics, administratius i econòmics referents a les seues activitats i al seu futur professional.
  
m. Rebre una formació i una docència crítiques, adequades a la realitat de la societat i, especialment, rebre els ensenyaments teòrics i pràctics qualificats en l'especialitat corresponent al pla d'estudis elegit, participant-hi activament.
  
n. Ser atès, assessorat i assistit pel seu professorat, mitjançant sistemes de tutories personalitzades.
  
o. Ser orientat i informat per la Universitat sobre les activitats que aquesta desenvolupa que els afecten.
  
p. Ser propietari intel·lectual dels treballs, estudis i altres realitzacions originals presentats en el marc dels estudis que cursen.
  
q. Ser valorats en el seu rendiment acadèmic amb criteris objectius, d'acord amb les normes fetes públiques prèviament, sol·licitar la revisió personalitzada de les seues avaluacions i, abans de la seua incorporació a les actes, exercir els mitjans d'impugnació corresponents, tant per a proves escrites com per a proves orals.
  
r. Qualsevol altre dret que siga reconegut en la legislació vigent i en aquests Estatuts.
  
2. La Universitat Jaume I ha de facilitar a l'estudiantat amb limitacions físiques, psíquiques i sensorials, les condicions d'estudi i les adaptacions curriculars adequades per a la seua correcta formació acadèmica.
  
Article 120
  
1. Són deures de l'estudiantat de la Universitat Jaume I:
  
a. Assumir les responsabilitats que comporten els càrrecs per als quals haja estat elegit.
  
b. Complir adequadament el treball propi de la seua condició universitària, especialment el que es deriva dels seus plans d'estudis.
  
c. Complir la legislació universitària en vigor, particularment aquests Estatuts i les normes de desenvolupament.
  
d. Contribuir a la millora del funcionament de la Universitat Jaume I per a l'assoliment de les seues finalitats d'acord amb els seus principis i valors.
  
e. Estudiar les disciplines que componen la titulació que es curse fins a completar la seua formació universitària.
  
f. Participar en tasques d'inici a la investigació en aquelles matèries en què es considere aquesta possibilitat.
  
g. Realitzar les proves d'avaluació destinades a evidenciar el seu nivell d'assimilació dels programes.
  
h. Respectar el patrimoni de la Universitat Jaume I i vetlar per la seua conservació en bon estat.
  
i. Respectar els principis de convivència democràtica al si de la comunitat universitària.
  
j. Qualsevol altre deure que determine la legislació vigent i aquests Estatuts.
  
2. El règim disciplinari de l'estudiantat és l'establert en la legislació aplicable i en les normes que per al seu desenvolupament dicte el Consell de Govern.
  
Capítol III
  
Beques i ajudes
  
Article 121
  
1. La Universitat ha de promoure davant dels poders públics o institucions privades l'adopció d'una política assistencial referida als costos directes i indirectes de l'ensenyament que tendisca a evitar que cap persona quede exclosa de la Universitat Jaume I per raons econòmiques. Per a complir aquesta comesa podrà instrumentar, per mitjà del Consell Social, una política pròpia de beques, ajudes i crèdits complementària a les convocatòries europees, estatals i autonòmiques fundada en la col·laboració de la societat.
  
2. El Consell de Govern ha d'establir la política acadèmica de beques i n'ha d'informar el Consell Social. El procediment al qual s'ha d'ajustar l'adjudicació de les beques i ajudes ha de considerar els principis de publicitat, transparència, igualtat material, mèrit i capacitat.
  
3. Les beques i ajudes que s'atorguen en el marc d'un conveni s'han de regir per les previsions que s'hi determinen, i subsidiàriament, per les normes que siguen d'aplicació general per a les que adjudique la Universitat.
  
Capítol IV
  
Representació de l'estudiantat
  
Article 122
  
1. Els estudiants i les estudiantes de la Universitat Jaume I han d'organitzar la seua representació específica de manera autònoma per vetlar pel compliment dels seus drets i deures, d'acord amb el que es disposa en aquests Estatuts.
  
2. La representació de l'estudiantat s'ha d'articular de la forma següent:
  
a. En cada titulació ha d'haver-hi una coordinadora o coordinador de titulació, elegit entre les delegades i delegats que hagen sigut votats al començament de cada any acadèmic en els diferents cursos de què consta la titulació. Les coordinadores o coordinadors de titulació han d'elegir al seu torn una delegada o delegat de centre, que serà la persona responsable de tot el que afecte en el seu centre l'àmbit universitari des del punt de vista de l'estudiantat davant les autoritats universitàries.
  
b. De la gestió ordinària dels aspectes que interessen a l'estudiantat en l'àmbit de la Universitat s'ha d'encarregar el Consell de l'Estudiantat. Aquest Consell estarà format per una part elegida de l'estudiantat claustral, les delegades i delegats de centre i altres membres elegits pel Consell General de Titulacions, d'acord amb el reglament del Consell de l'Estudiantat que aprove el Consell de Govern.
  
c. Per a defensar els seus interessos davant la comunitat universitària s'han d'elegira representants de l'estudiantat en el Claustre, de la manera prevista en aquests Estatuts i en les seues normes de desplegament.
  
3. A l'estudiantat de la Universitat Jaume I amb funcions de representació, se'ls facilitarà, en la mesura que siga possible, el compliment de les seues obligacions com a estudiants i estudiantes en cas de coincidència temporal amb les funcions pròpies del càrrec.
  
Article 123
  
1. El Consell General de Titulacions és l'òrgan de representació de l'estudiantat de totes les titulacions de la Universitat. Ha d'estar format per coordinadors i coordinadores de l'estudiantat en les diferents titulacions impartides a la Universitat.
  
2. Com a mínim, el Consell General de Titulacions ha de tenir les següents competències:
  
a. Coordinar, a través de les delegades i els delegats de curs o grup, dels delegats i delegades de centre i de la representació de l'estudiantat en els òrgans col·legiats d'àmbit particular, la defensa dels interessos de l'estudiantat.
  
b. Emetre tots els informes i les propostes que considere necessàries per al compliment de les seues finalitats, sense perjudici de les consultes que els òrgans de govern de la Universitat puguen demanar.
  
c. Participar en la proposta d'elaboració del reglament que establisca el seu règim de funcionament intern.
  
TÍTOL V
  
Personal d'administració i serveis
  
Article 124
  
1. El personal d'administració i serveis està format pel personal funcionari de la Universitat, pel personal funcionari procedent d'altres administracions públiques, pel personal eventual i pel personal laboral, i s'ha de regir, segons corresponga, per la legislació del funcionariat, per la legislació laboral, pels convenis col·lectius i per aquests Estatuts i les seues normes de desplegament.
  
2. Corresponen al personal d'administració i serveis les funcions de gestió i administració, suport, assistència i assessorament per a la prestació dels serveis universitaris que contribueixen a la consecució dels fins propis de la Universitat, d'acord amb els principis i valors establerts en aquests Estatuts.
  
3. El Consell de Govern, després d'haver negociat amb la representació del personal d'administració i serveis, ha de proposar al Consell Social l'aprovació de la relació de llocs de treball. Si no s'hi arriba a cap acord, ha de resoldre el Consell de Govern. La Universitat ha de revisar i aprovar la seua relació de llocs de treball quan sorgisquen necessitats no previstes o per una reorganització administrativa. La relació de llocs de treball ha d'identificar i classificar els llocs de treball amb indicació de les unitats administratives en què aquests s'integren, la seua denominació i les característiques essencials, les retribucions complementàries que els corresponguen i els requisits per a desenvolupar-los.
  
4. Correspon a la rectora o rector, o persona en qui delegue, prendre les decisions sobre la situació administrativa del personal d'administració i serveis.
  
Article 125
  
Són drets del personal d'administració i serveis els reconeguts per les lleis, i en particular:
  
a. Desenvolupar les seues tasques en un ambient que garantisca el compliment de la normativa en matèria de seguretat i higiene.
  
b. Exercir la seua activitat amb criteris de professionalitat i ser informats i participar en les iniciatives de control i millora de qualitat.
  
c. Participar en els òrgans de govern i gestió de la Universitat.
  
d. Rebre la formació necessària per a la seua actualització professional i acadèmica.
  
e. Utilitzar les instal·lacions, els serveis i les infraestructures universitaris per a l'exercici de les seues funcions, d'acord amb les normatives reguladores.
  
f. Participar en les activitats culturals, físiques i esportives, sense prejudici de les seues obligacions, i disposar d'unes instal·lacions adequades.
  
Article 126
  
1. Són deures del personal d'administració i serveis, a més dels que preveuen les lleis:
  
a. Assumir les responsabilitats que comporten els càrrecs per als quals se l'haja nomenat.
  
b. Assumir les responsabilitats que li corresponga per l'exercici del seu lloc davant l'òrgan de govern de la Universitat.
  
c. Col·laborar amb la resta de la comunitat universitària i contribuir al compliment dels fins, els principis i els valors establerts en aquests Estatuts.
  
d. Conèixer la llengua pròpia de la Universitat Jaume I.
  
e. Desenvolupar la seua activitat professional d'acord amb les normes deontològiques.
  
f. Desenvolupar les tasques seguint els principis de legalitat i eficàcia, contribuint als fins i a la millora del funcionament de la Universitat com a servei públic.
  
g. Participar en els procediments d'avaluació i control de la seua activitat.
  
h. Respectar el patrimoni de la Universitat, així com fer un ús correcte de les seues instal·lacions, béns i recursos.
  
2. El procediment disciplinari del personal d'administració i serveis és l'establert en la legislació aplicable i en les normes que per al seu desenvolupament dicte el Consell de Govern.
  
Article 127
  
El personal d'administració i serveis ha de ser retribuït a càrrec del pressupost de la Universitat. Les quanties de les retribucions bàsiques i complementàries s'han d'aprovar cada any amb el pressupost i han de ser idèntiques a les establertes per la comunitat autònoma. En l'assignació de les retribucions complementàries és preceptiu l'informe dels òrgans de representació del personal d'administració i serveis.
  
Article 128
  
1. Les escales de funcionariat de la Universitat s'han d'agrupar d'acord amb la titulació exigida per a ingressar-hi, segons les disposicions vigents.
  
2. Els grups i les categories del personal laboral de la Universitat han de ser els establerts pel conveni col·lectiu que li siga aplicable.
  
3. L'accés a la funció pública s'ha de dur a terme, després de negociar amb els òrgans de representació del personal d'administració i serveis, mitjançant concurs, oposició o concurs-oposició. La convocatòria ha d'indicar necessàriament el nombre de places convocades a promoció interna.
  
Article 129
  
1. El personal d'administració i serveis ha de tenir la seua representació i participar en la composició i funcionament dels distints òrgans de govern i administració de la Universitat, en els termes que estableixen aquests Estatuts i les normes que els despleguen.
  
2. Els òrgans propis de representació del personal d'administració i serveis són la Junta de Personal per al personal funcionari i el Comitè d'Empresa per al personal laboral. Les respectives formes d'elecció i funcionament seran les previstes per les seues normes especifiques.
  
TÍTOL VI
  
Sindicatura de Greuges
  
Article 130
  
1. La Sindicatura de Greuges de la Universitat Jaume I és l'òrgan encarregat de vetlar pel respecte dels drets i llibertats de tots els membres de la comunitat universitària, a fi de millorar la qualitat universitària en tots els seus àmbits.
  
2. La seua actuació no estarà sotmesa a mandat imperatiu de cap instància universitària i es basarà en els principis d'independència i autonomia.
  
3. El Claustre ha d'elegir la persona que ha d'ocupar la Sindicatura de Greuges entre els membres de la comunitat universitària o persones de reconegut prestigi, encara que no pertanyen a la comunitat universitària, per una majoria absoluta dels membres del Claustre. A aquest efecte serà admissible el vot anticipat.
  
4. La durada del seu mandat és de cinc anys sense possibilitat de reelecció consecutiva.
  
Article 131
  
Són funcions de la Sindicatura de Greuges:
  
a. Actuar d'ofici o a instància de part davant dels òrgans de govern, representació i administració de la Universitat Jaume I en relació amb la defensa dels drets dels membres de la comunitat universitària.
  
b. Presentar anualment un informe al Claustre sobre les actuacions realitzades en matèria de la seua competència.
  
c. Tenir accés a qualsevol document intern de la Universitat i rebre informació, si escau, dels òrgans de govern, representació i administració de la Universitat Jaume I. Tots els membres de la comunitat universitària han d'atendre les peticions realitzades per la Sindicatura en l'exercici de les seues funcions.
  
TÍTOL VII
  
Estudi i investigació
  
Capítol I
  
Docència i estudi
  
Article 132
  
1. L'ensenyament a la Universitat té com a finalitat la preparació per a l'exercici d'activitats professionals que requerisquen coneixements científics, tècnics o artístics, la transmissió de la cultura i l'educació per al desenvolupament de les capacitats intel·lectuals, morals i culturals de l'estudiantat per mitjà de la creació, la transmissió i la crítica de la ciència, la tecnologia i les arts.
  
2. L'ensenyament s'ha d'impartir dins del marc del ple desenvolupament de la persona en el respecte als principis democràtics de convivència i als drets fonamentals i llibertats públiques.
  
3. La Universitat ha de promoure la integració entre docència i investigació i l'adaptació d'aquestes activitats a les necessitats i demandes socials vigents.
  
Article 133
  
1. La Universitat ha de vetlar per la qualitat de l'ensenyament impartit i la seua adequació a les necessitats de la societat, i ha d'assegurar el seguiment i l'avaluació del personal docent i de l'estudiantat amb criteris adequats.
  
2. La Universitat ha de garantir l'actualització i el perfeccionament del seu professorat, i, per a això, ha d'establir mitjans i activitats específiques de formació permanent.
  
Article 134
  
1. El Consell de Govern ha de fixar la política d'ensenyaments i aprovar, a proposta del Rectorat, els corresponents plans anuals i plurianuals.
  
2. El Consell de Govern ha d'establir els criteris i procediments per als canvis de titulació i les convalidacions d'estudis. Per garantir l'adequació de la formació de l'estudiantat, el Consell de Govern, d'acord amb el procediment establert en la legislació vigent pot establir requisits especials per a l'accés als segons cicles des dels primers d'altres titulacions.
  
3. La Universitat ha de fomentar els aspectes pràctics de la docència, i ha de consignar amb aquest fi per a cada exercici econòmic les quantitats que es consideren convenients en les diferents partides pressupostàries.
  
Article 135
  
La Universitat Jaume I imparteix ensenyaments dirigits a l'obtenció de títols oficials i estudis propis conduents a l'obtenció d'altres títols o diplomes.
  
1. Els títols oficials s'estructuren en cicles:
  
a. Estudis de primer cicle conduents, si escau, a l'obtenció de títols oficials de diplomatura, enginyeria tècnica o arquitectura tècnica.
  
b. Estudis de segon cicle, conduents, si escau, a l'obtenció de títols oficials de llicenciatura, enginyeria o arquitectura.
  
c. Estudis de tercer cicle o doctorat, conduents, si escau, a l'obtenció de títols oficials de doctorat.
  
2. Són estudis propis aquells ensenyaments organitzats per la Universitat Jaume I i aprovades pel Consell de Govern d'acord amb el que reglamentàriament s'establisca.
  
a. Els estudis propis s'han d'estructurar en màsters, diplomes universitaris de postgrau, títols propis, o qualsevol altre que determine el Consell de Govern.
  
b. Aquests ensenyaments poden tenir caràcter interuniversitari o impartir-se en col·laboració amb altres institucions o entitats per mitjà d'un conveni.
  
c. Els estudis propis s'han de finançar amb els ingressos que aquests mateixos generen.
  
Secció primera
  
Plans d'estudi
  
Article 136
  
1. Els plans d'estudi han de respondre a criteris d'interdisciplinarietat per tal de buscar un equilibri en la formació tècnica i humanística. Els plans d'estudi han de ser aprovats pel Consell de Govern d'acord amb els criteris establerts pel Claustre, a proposta dels centres.
  
2. Les propostes dels plans d'estudi han d'incloure una memòria que com a mínim ha de reflectir:
  
a. Objectius acadèmics de la titulació.
  
b. Justificació de la necessitat social de la titulació i possibles eixides professionals.
  
c. Departaments que desenvoluparan l'activitat docent.
  
d. Nombre de places i previsió d'increment.
  
e. Infraestructura necessària, cost econòmic i viabilitat organitzativa per a la implantació del pla.
  
3. La comissió que tinga competències sobre estudis ha d'elaborar un informe sobre la implantació, la modificació o la supressió d'una titulació, que ha de traslladar al Consell de Govern, a fi que aquest es pronuncie sobre la proposta. Amb aquesta finalitat la comissió pot sol·licitar, si ho considera convenient, als departaments i centres afectats que aporten qualsevol tipus d'informació.
  
4. Després d'elaborar l'estudi sobre la conveniència d'implantar la dita titulació, abans que ho aprove el Consell de Govern i que el Consell Social emeta el seu informe, hi ha d'haver un període de dos mesos d'informació pública, per tal que es puguen presentar al·legacions.
  
Article 137
  
1. L'estudiantat procedent d'altres universitats pot sol·licitar la convalidació dels estudis realitzats.
  
2. Les sol·licituds de convalidacions, les ha de resoldre la comissió o comissions de convalidació de la Universitat, les quals han de tenir en compte el contingut de les assignatures aprovades i els plans d'estudi que es volen continuar.
  
Secció segona
  
Tercer cicle
  
Article 138
  
1. Els estudis de tercer cicle conduents a la titulació de doctorat tenen com a finalitat l'especialització científica, tecnològica o artística.
  
2. La proposta, la responsabilitat i la coordinació acadèmica dels programes de doctorat corresponen als departaments i, si escau, als instituts.
  
3. El Consell de Govern, a proposta de la comissió que tinga competències sobre estudis i de la Comissió d'Investigació i Doctorat, ha d'aprovar els programes de doctorat i altres estudis de tercer cicle i postgrau.
  
4. L'admissió de les candidatures als programes de doctorat correspon al departament o a l'institut que haja proposat el programa i n'exercisca la direcció acadèmica, tenint en compte els criteris establerts pel Consell de Govern a proposta del departament o institut.
  
Article 139
  
1. La Comissió d'Investigació i Doctorat de la Universitat Jaume I és l'òrgan assessor del Consell de Govern sobre les qüestions que afecten el tercer cicle.
  
2. La Comissió d'Investigació i Doctorat ha d'estar integrada per professorat amb el grau de doctorat pertanyent als cossos docents universitaris, representatiu dels diferents àmbits científics, i elegit d'acord amb la legislació vigent.
  
Article 140
  
1. La proposta per a la concessió del títol de doctorat honoris causa, pot fer-la el Consell de Govern, el Rectorat, els departaments, els instituts i, almenys, la cinquena part dels membres del Claustre. La proposta s'ha d'acompanyar d'una justificació raonada dels mèrits de la persona que es proposa.
  
2. Un reglament ha d'establir els requisits i procediments per a la concessió del títol de doctorat honoris causa, així com els d'altres premis, medalles, honors i distincions.
  
Capítol II
  
Investigació
  
Article 141
  
1. La investigació a la Universitat és fonament de la docència i mitjà per al progrés de la societat. Per a un adequat compliment de les seues funcions, la Universitat assumeix com un dels seus objectius primordials el desenvolupament de la investigació, la contribució a la innovació tecnològica i la formació de persones dedicades a la investigació.
  
2. La investigació és un deure i un dret del personal docent i investigador, sense més limitacions que les derivades del compliment dels fins generals de la Universitat i de la racionalitat en l'aprofitament dels seus recursos.
  
Article 142
  
1. La Universitat ha de potenciar una investigació de qualitat, i per a això ha de definir una política científica que ha de promoure la creació i manteniment de grups d'investigació i ha d'impulsar les línies d'investigació d'acord amb criteris d'interès científic, social, econòmic, cultural, tècnic i pedagògic.
  
2. La Universitat ha de reconèixer grups de recerca i xarxes temàtiques que tinguen un objectiu comú en les seues investigacions, siga temàtic, territorial, cultural o qualsevol altra característica, científica, tècnica o artística.
  
3. La Universitat ha de procurar l'obtenció de recursos suficients per al desenvolupament de la investigació, desenvolupament tecnològic i innovació.
  
Article 143
  
El professorat de la Universitat Jaume I, quan publique o difonga els resultats de la seua activitat investigadora, ha de fer constar la seua condició de membre d'aquesta Universitat.
  
Article 144
  
La Comissió d'Investigació i Doctorat, definida en aquests Estatuts, és l'òrgan assessor del Consell de Govern en matèria d'investigació. Són funcions d'aquesta Comissió en els temes d'investigació:
  
a. Assessorar el Consell de Govern sobre la política general d'investigació i sobre les prioritats anuals d'actuació.
  
b. Elaborar la memòria anual de les activitats d'investigació de la Universitat.
  
c. Elevar una proposta al Consell de Govern, d'acord amb la Comissió d'Assumptes Econòmics, sobre la distribució del pressupost de la Universitat dedicat a la investigació i la distribució dels recursos externs per al foment de la investigació.
  
d. Elevar una proposta al Consell de Govern sobre la convocatòria i l'adjudicació de beques i ajudes a la investigació.
  
e. Fer un seguiment de l'activitat investigadora realitzada a la Universitat.
  
Article 145
  
1. La Universitat, els grups d'investigació, els departaments, els instituts universitaris i el professorat, per mitjà dels anteriors, poden contractar amb persones físiques i amb entitats publiques o privades la realització de treballs de caràcter científic, tècnic o artístic, segons el que estableix l'article 83 de la Llei orgànica 6/2001, de 21 de desembre, d'universitats.
  
2. La Universitat ha de gestionar aquests contractes directament o delegant part de les seues funcions, mitjançant conveni.
  
3. En els convenis i contractes, d'acord amb les normes de desenvolupament, s'han de fixar els compromisos de cada una de les parts, les compensacions, si escau, per la utilització dels serveis i la infraestructura de la Universitat, així com les qüestions sobre la titularitat dels drets de propietat intel·lectual o industrial de l'obra resultant.
  
4. Els recursos procedents dels contractes i convenis per a la realització de treballs científics, tècnics o artístics, o ensenyaments d'especialització o activitats especifiques de formació desenvolupades pels departaments, els instituts universitaris d'investigació, els grups d'investigació, o pel professorat al qual fa referència aquest capítol, s'ha de distribuir de la següent manera:
  
a. Una part s'ha de destinar a sufragar tots els costos directes, materials i personals, que suposen la realització del treball o el desenvolupament del curs.
  
b. Una part s'ha de destinar a cobrir els costos indirectes, calculats com a percentatge del pressupost total del conveni o contracte i que serà fixat per les normes de desenvolupament.
  
c. La remuneració que pot percebre el professorat per les activitats a les quals es refereix aquest article, ha de ser a càrrec del superàvit ocasionat, després de deduir tots els costos directes i indirectes, la distribució i l'aplicació del qual s'ha de fer d'acord amb les normes legals en vigor i segons determine la normativa interna de desenvolupament.
  
Article 146
  
La Universitat ha de portar un registre dels grups d'investigació, en el qual han de constar, almenys, els membres de cada un d'aquests, els investigadors principals, el seu historial cientificotècnic i els camps temàtics d'investigació desenvolupats. Un reglament, que ha d'aprovar el Consell de Govern, regularà els aspectes particulars d'aquests grups, considerant especialment els seus procediments d'integració i modificació.
  
Article 147
  
La regulació de les modalitats i quantia de la participació en els beneficis que obtinga la Universitat en l'explotació o cessió dels drets d'aquesta respecte a les invencions realitzades pel professorat universitari, pertanyent a grups d'investigació o individualment, d'acord amb la legislació de patents en vigor, ha de ser fixada per un reglament que ha d'aprovar el Consell de Govern a proposta del Rectorat, en el qual es determine amb exactitud la distribució d'aquests entre la Universitat i els membres del personal docent i investigador afectat.
  
TÍTOL VIII
  
Règim econòmic i financer
  
Article 148
  
La Universitat gaudeix d'autonomia econòmica i financera, d'acord amb el que estableixen les lleis.
  
Capítol I
  
Patrimoni
  
Article 149
  
1. El patrimoni de la Universitat està constituït pel conjunt de béns, drets i obligacions dels quals és titular, i de tots els altres que puga adquirir o li siguen atribuïts per l'ordenament jurídic.
  
2. S'han d'incorporar al patrimoni de la Universitat les donacions que reba i el material inventariable que s'adquirisca a càrrec de fons d'investigació, excepte aquell que per conveni s'haja d'adscriure a altres entitats.
  
3. Correspon a tota la comunitat universitària la conservació i correcta utilització del patrimoni de la Universitat.
  
Article 150
  
1. La Universitat assumeix la titularitat dels béns de domini públic que estiguen afectats al compliment dels seus fins i aquells que en el futur siguen destinats a les mateixes finalitats per l'estat, la comunitat autònoma o les corporacions locals. Els béns de domini públic de titularitat de la Universitat que es desafecten passaran a ser béns patrimonials de la Universitat Jaume I, sense perjudici del que puga disposar-se en la legislació vigent.
  
2. Correspon al Consell de Govern la gestió dels béns de domini públic i els actes de disposició dels béns patrimonials de caràcter immoble, així com dels béns mobles d'extraordinari valor, amb l'aprovació del Consell Social, d'acord amb la legislació autonòmica aplicable. Correspon al Rectorat, a proposta de la Gerència, la disposició dels béns no assenyalats anteriorment.
  
3. En aquests supòsits s'ha de tenir en compte, si escau, el que dispose la legislació sobre patrimoni històric espanyol.
  
Article 151
  
La Universitat, d'acord amb la legislació aplicable, ha de sol·licitar la condició de beneficiària de les expropiacions forçoses que realitzen les administracions publiques, per a l'ampliació o millora dels serveis o equipaments per al compliment dels fins de la Universitat. Per a això, el Consell Social ha d'aprovar, a proposta del Consell de Govern, els projectes d'obres, i el Consell de Govern ha d'aprovar, per tal que l'autoritat competent faça la declaració d'utilitat pública, la llista de béns i drets adscrits.
  
Article 152
  
1. L'inventari general, que correspon elaborar a la Gerència, s'ha d'actualitzar anualment i s'ha de dipositar on aquesta dispose perquè les persones interessades puguen consultar-lo.
  
2. Correspon a la Gerència, a instància del Rectorat, la inscripció en els registres públics dels béns i drets la titularitat dels quals tinga la Universitat.
  
Article 153
  
1. La Universitat Jaume I gaudeix dels beneficis que la legislació vigent estableix per a les entitats sense finalitat lucrativa.
  
2. Els béns destinats al compliment dels fins de la Universitat Jaume I, així com els actes que per al desenvolupament immediat d'aquells fins realitzen, així com els seus rendiments, gaudiran d'exempció tributària, en els termes establerts per la Llei orgànica 6/2001, de 21 de desembre, d'universitats i l'altra legislació aplicable en vigor.
  
Capítol II
  
Règim pressupostari
  
Article 154
  
1. La Universitat ha de comptar amb un pressupost anual, únic, públic i equilibrat, que ha d'incloure la totalitat dels seus ingressos i despeses durant l'any natural.
  
2. La Gerència ha de confeccionar l'avantprojecte de pressupost, al qual s'han d'unir les bases d'execució i gestió. El Rectorat l'ha de presentar davant el Consell de Govern i, si aquest l'aprova, s'ha de sotmetre al Consell Social.
  
3. Tot programa d'activitats finançat per recursos específicament afectats ha d'incloure's en el pressupost de la Universitat i ser objecte d'una adequada identificació que en permeta el seguiment comptable.
  
Article 155
  
En finalitzar cada exercici econòmic, la Gerència, sota la direcció del Rectorat, formarà els comptes anuals de la Universitat Jaume I, que han de ser aprovats pel Consell Social a proposta del Consell de Govern.
  
Article 156
  
1. La Universitat ha d'assegurar el control intern de les seues inversions, despeses i ingressos d'acord amb els principis de legalitat, eficàcia i eficiència, que ha d'efectuar la unitat administrativa corresponent, sota la direcció del Rectorat, únic òrgan competent per a exercir-lo.
  
2. El control s'ha de realitzar mitjançant les corresponents tècniques d'auditoria, que haurà de supervisar el Consell Social.
  
3. Correspon a la Generalitat aprovar les normes i procediment sobre control d'aquestes matèries, desenvolupades i adaptades, segons pertoque, pel Rectorat.
  
4. Independentment de les facultats de control extern que exerceixen els òrgans competents, professionals capacitats i independents poden fer auditories financeres o d'altra naturalesa.
  
Capítol III
  
Contractació
  
Article 157
  
El Rectorat és l'òrgan de contractació de la Universitat i està facultat per a subscriure en el seu nom i representació els contractes en què intervinga la Universitat.
  
Article 158
  
En els casos legals en què pertoque, s'han de constituir meses de contractació. L'òrgan de contractació ha de nomenar els components d'aquestes meses d'acord amb la normativa vigent en la matèria; en tot cas, s'ha de garantir la presencia, almenys, d'una persona representant dels instituts, departaments, centres o serveis afectats.
  
TÍTOL IX
  
Règim jurídic
  
Article 159
  
1. En la seua consideració d'administració pública, la Universitat Jaume I gaudeix de totes les prerrogatives i potestats que per a les administracions públiques estableix la legislació dictada en desplegament de l'apartat 18 del punt 1 de l'article 149 de la Constitució.
  
2. L'actuació de la Universitat Jaume I s'ha de regir per les normes universitàries de règim jurídic i de procediment administratiu comú aplicables a les administracions publiques, amb les adaptacions necessàries a la seua estructura organitzativa i a la legislació sectorial universitària i pels procediments que s'establisquen en aquests Estatuts i en les normes que els despleguen.
  
Article 160
  
1. Les resolucions del Rectorat i els acords del Consell Social, del Consell de Govern i del Claustre Universitari posen fi a la via administrativa; aquestes resolucions són impugnables directament davant la jurisdicció contenciosa administrativa, sense perjudici que la persona interessada puga interposar prèviament recurs de reposició.
  
2. Les resolucions o acords dels altres òrgans de govern són susceptibles de recurs d'alçada davant del Rectorat, excepte els que posen fi a la via administrativa.
  
3. La reclamació prèvia en via administrativa és requisit previ a l'exercici d'accions fundades en dret privat o laboral, excepte en aquells casos en què l'esmentat requisit estiga exceptuat en una disposició amb rang de llei. El Rectorat té competència per a conèixer de la reclamació prèvia, que s'ha de tramitar d'acord amb la legislació vigent.
  
Article 161
  
1. Correspon al Rectorat aprovar l'exercici de les accions que es consideren pertinents per a la defensa dels interessos legítims de la Universitat Jaume I. El Rectorat pot encarregar la defensa i representació processal a l'assessoria jurídica de la Universitat o a altres externes, cosa que ha de posar en coneixement del Consell de Govern.
  
2. En els procediments en què resulte preceptiva la decisió d'un dels òrgans considerats en la legislació universitària estatal i autonòmica aplicable, mitjançant informe, autorització o aprovació, el Rectorat pot declarar-ne la urgència, i aquest òrgan haurà d'adoptar el seu acord en el termini de 10 dies hàbils; altrament s'hi aplicarà la legislació administrativa general en vigor.
  
3. Per a la resolució de conflictes d'atribucions entre òrgans de la Universitat Jaume I que adopten decisions que legalment posen fi a la via administrativa, s'ha de crear una comissió, formada per la persona que ocupe el càrrec de rectora o rector, que la presidirà; un representant de cada un dels òrgans col·legiats els acords dels quals posen fi a la via administrativa; un representant de la conselleria que tinga competències en matèria universitària, i la persona que ocupe la Secretaria General, que actuarà exercint les funcions pròpies del càrrec, amb veu però sense vot.
  
4. Els conflictes d'atribucions entre la resta d'òrgans de la Universitat Jaume I han de ser resolts pel Rectorat.
  
TÍTOL X
  
Règim electoral
  
Article 162
  
1. L'elecció de la representació dels diversos sectors de la comunitat universitària als òrgans de govern de la Universitat Jaume I s'ha de fer mitjançant sufragi universal, lliure, igual, directe i secret.
  
2. El sufragi és un dret personal. No es pot delegar el vot. La normativa electoral ha d'establir els mecanismes per a efectuar el vot anticipat.
  
Article 163
  
1. Són electores i electors el personal docent i investigador i el d'administració i serveis de la Universitat Jaume I que a la data de convocatòria de les eleccions estiga en actiu, i l'estudiantat que en aqueixa mateixa data hi estiga matriculat. Amb aquesta finalitat la Secretaria General de la Universitat publicarà, en el termini com a mínim de 30 dies abans de la celebració de les eleccions, els corresponents censos actualitzats.
  
2. Poden presentar la seua candidatura totes les persones que tinguen la condició d'electores o electors de la comunitat universitària. Les normes electorals han d'establir, si escau, les situacions d'inelegibilitat i incompatibilitat.
  
Article 164
  
1. Les eleccions han de tenir lloc en període lectiu.
  
2. L'òrgan de govern corresponent ha de convocat les eleccions almenys en el termini de 45 dies abans de la finalització del seu mandat.
  
3. Mentre no siguen elegides les persones que formaran el nou òrgan de govern i representació, han de continuar en funcions les anteriors.
  
Article 165
  
1. La Junta Electoral té com a competències l'organització, el control, la proclamació dels resultats i la resolució de les impugnacions de tots els processos electorals de la Universitat Jaume I.
  
2. La Junta Electoral està formada per:
  
a. La presidenta o president, que ha d'elegir el Claustre Universitari per una majoria absoluta dels membres del Claustre. A l'efecte d'aquesta elecció serà admissible el vot anticipat.
  
b. Cinc persones elegides pel Claustre, tot assegurant la representació del personal d'administració i serveis, del docent i investigador i de l'estudiantat de la Universitat.
  
3. La durada del mandat de la Junta és de quatre anys, excepte la representació de l'estudiantat, que s'ha de renovar cada dos anys.
  
4. La Secretaria General prestarà suport tècnic a la Junta Electoral.
  
Article 166
  
Correspon al Claustre elaborar i aprovar la normativa electoral general per la qual es regiran les distintes eleccions.
  
TÍTOL XI
  
Mecanismes de control dels òrgans
  
unipersonals de govern
  
Article 167
  
Els òrgans col·legiats de govern de la Universitat Jaume I poden, mitjançant l'aprovació d'una moció de censura, revocar les persones elegides pel mateix òrgan col·legiat per a ocupar un càrrec.
  
Article 168
  
1. La moció de censura, que ha de ser presentada almenys per una tercera part dels membres del l'òrgan col·legiat corresponent, s'ha de votar entre els deu i trenta dies següents a la seua presentació i ha d'incloure un candidatura alternativa, així com un programa que concrete la seua actuació en el càrrec, si és elegida.
  
2. S'entén aprovada la moció de censura quan voten a favor la majoria absoluta dels membres de l'òrgan corresponent.
  
3. Si no és aprovada, les persones que l'han presentada no poden presentar- ne una altra fins que haja passat almenys un any.
  
4. Aquestes disposicions no seran d'aplicació per al cas previst en l'article 53 d'aquests Estatuts.
  
TÍTOL XII
  
Reforma dels estatuts
  
Article 169
  
1. La iniciativa de reforma total o parcial dels Estatuts correspon:
  
a. Al Consell de Govern, a proposta de més de la meitat dels seus membres.
  
b. Al Claustre universitari, a proposta de la tercera part dels seus membres.
  
2. La iniciativa de reforma s'ha de presentar a la Mesa del Claustre i ha d'incloure el text articulat que es proposa o, almenys, les matèries que es vol reformar i els preceptes la reforma dels quals es propugna.
  
3. La presa en consideració de la iniciativa pel Claustre universitari, convocat a aquest efecte en sessió extraordinària, requereix la seua aprovació per majoria absoluta dels membres claustrals presents.
  
Article 170
  
1. Aprovada pel Claustre universitari la presa en consideració de la iniciativa de reforma, s'ha d'elegir en la mateixa sessió la corresponent comissió per al seu estudi, de la qual formaran part representants de tots els sectors de la comunitat universitària en proporció a la composició del Claustre.
  
2. El dictamen que ha d'emetre la comissió ha de servir de base per a la discussió en el Claustre, i s'ha d'actuar d'acord amb el que dispose el reglament d'aquest.
  
3. La reforma dels Estatuts s'ha d'aprovar per majoria absoluta dels membres del Claustre, convocat amb aquest fi en sessió extraordinària.
  
4. Quan es produïsca una modificació legal que obligue a la reforma parcial d'aquests Estatuts, el Consell de Direcció, amb l'informe previ favorable del Consell de Govern, ha de proposar directament al Claustre universitari el text a reformar, acompanyat de la corresponent fonamentació.
  
5. El Claustre, després d'aprovar la reforma dels Estatuts, l'ha d'elevar a l'administració competent per a la seua aprovació i publicació.
  
6. No es podran presentar propostes de reforma dels Estatuts en els tres mesos anteriors a la finalització del mandat del Claustre.
  
Article 171
  
El procediment d'esmena a què es refereix l'article 6.2 de la Llei orgànica 6/2001, de 21 de desembre, d'universitats, s'ha d'ajustar al es preveu en aquest títol, com si es tractara d'una reforma obligada per modificació legal.
  
DISPOSICIONS ADDICIONALS
  
Primera
  
La Universitat ha de publicar periòdicament, en forma escrita o electrònica, els acords i resolucions dels òrgans de govern de la Universitat, sense perjudici de la seua publicació per mandat legal en els butlletins oficials.
  
Segona
  
Els plans d'estudi de la Universitat, per tal de garantir la interdisciplinarietat i l'equilibri en la formació tècnica i humanística, han d'incloure assignatures per a la formació de caràcter pràctic i per a la formació interdisciplinar integral.
  
Tercera
  
La Universitat Jaume I, en les seues comunicacions i publicacions internes i externes, ha de procurar fer ús del llenguatge no sexista i no discriminatori.
  
Quarta
  
La Universitat Jaume I ha de fomentar l'ús prioritari dels materials ecològics i reciclables, de manera que es garantisca el màxim respecte al medi ambient.
  
Cinquena
  
La Universitat Jaume I ha de potenciar una política de places de professorat, especialment les de funcionari, amb dedicació a temps complet.
  
Sisena
  
En el supòsit de creació de nous centres, departaments o instituts, o si es produeix una vacant, la rectora o rector té la facultat de nomenar la persona que ha d'ocupar el Deganat o la Direcció provisional, fins que queden estructurats d'acord amb el que es preveu en aquests Estatuts o es convoquen eleccions.
  
Setena
  
La Universitat Jaume I ha de fomentar l'ús de formats informàtics oberts en la comunicació interna i externa, promoure el desenvolupament i l'ús de programari lliure i afavorir la lliure difusió del coneixement creat per la comunitat universitària.
  
Vuitena
  
La Universitat Jaume I ha d'adoptar les mesures oportunes per a garantir l'accessibilitat a les seues instal·lacions a les persones amb limitacions físiques, psíquiques i sensorials.
  
Novena
  
Als instituts universitaris d'investigació adscrits, mixtos i interuniversitaris, els resultarà d'aplicació el que es disposa en aquests Estatuts per als instituts propis, sempre que no s'opose als seus convenis i reglaments de funcionament.
  
Desena
  
La Universitat Jaume I ha de promoure mesures per prevenir i evitar, dins de la comunitat universitària, l'assetjament psicològic en el treball dels seus membres.
  
DISPOSICIONS TRANSITÒRIES
  
Primera
  
El Claustre Universitari elegit per a l'elaboració d'aquests Estatuts continuarà en funcionament fins a la finalització del període ordinari per al qual van ser elegits els seus membres. En el termini de sis mesos des de l'aprovació pel Claustre d'aquests Estatuts haurà d'adaptar el seu Reglament a aquests i en el termini de tres mesos des de la seua entrada en vigor haurà de renovar els seus representants en els òrgans en què així estiga previst.
  
Segona
  
La rectora o rector elegit després de l'entrada en vigor de la Llei orgànica 6/2001, de 21 de desembre, d'universitats, continuarà en el càrrec fins a la finalització del mandat ordinari per al qual va ser elegit.
  
Tercera
  
En el termini de tres mesos comptador des de l'elecció dels representants claustrals en el Consell de Govern, s'ha d'aprovar el reglament d'aquest òrgan, en el qual es fixen els criteris per a la designació i l'elecció dels representants dels centres, departaments i instituts universitaris. Una vegada aprovat el Reglament del Consell de Govern, s'han d'elegir els membres a qui afecte, d'acord amb el procediment i terminis que s'hi determinen.
  
Quarta
  
En el termini màxim d'un mes des que siga aprovat el seu reglament de funcionament, el Consell de Govern ha d'elegir les persones que l'han de representar en el Consell Social, d'acord amb l'article 45 d'aquests Estatuts.
  
Cinquena
  
1. Els òrgans de govern de les facultats i escoles superiors, dels departaments, i dels instituts, continuaran en les seues funcions fins que esgoten el termini per al que han estat elegits.
  
2. En el termini de sis mesos des de l'entrada en vigor d'aquests Estatuts s'han d'adaptar els reglaments de funcionament dels centres, departaments i instituts, al que es disposa en aquests Estatuts. Si algun d'aquests no compleix aquest mandat en el dit termini, el Consell de Govern dictarà un reglament provisional, que regirà la seua actuació fins que elabore aquella normativa.
  
3. L'elaboració de les propostes d'adaptació dels reglaments de funcionament, la realitzaran els corresponents òrgans col·legiats, llevat dels de règim intern de tots el òrgans de representació de l'estudiantat, que serà competència del Consell de l'Estudiantat, amb la col·laboració dels mateixos òrgans.
  
Sisena
  
Les unitats predepartamentals que hi haja a la Universitat Jaume I en el moment en què el Claustre aprove aquests Estatuts, poden seguir la seua normativa pròpia durant un període màxim d'un any des d'aquest termini.
  
Setena
  
En el termini d'un any des de l'entrada en vigor d'aquests Estatuts, han d'elaborar-se o adaptar-se els reglaments de caràcter general que s'hi preveuen, que han de ser ratificats pels òrgans competents. Mentre no s'aproven, continuaran en vigor les normes elaborades amb anterioritat per la Universitat, sempre que no contradiguen el que disposen aquests Estatuts.
  
Vuitena
  
1. La Universitat, d'acord amb el document de carrera docent i per cada una de les places de professorat ajudant i associat a temps complet incloses en la relació de llocs de treball del personal docent i investigador a temps complet vigent al moment de l'aprovació d'aquests Estatuts, convocarà una plaça de professorat contractat doctor, col·laborador o funcionari dels cossos docents universitaris, amb l'amortització de la primera al moment de presa de possessió de la persona que guanye el concurs.
  
2. Els que a l'entrada en vigor de la Llei orgànica 6/2001, de 21 de desembre, d'universitats, estiguen contractats a la Universitat Jaume I com a professorat ajudant i siguen doctors en el moment de finalitzar el seu contracte, per a ser contractats com a professorat ajudant doctor, no els serà d'aplicació el que es disposa en l'article 50 d'aquesta llei sobre la desvinculació de la Universitat contractant durant dos anys.
  
3. Els que a l'entrada en vigor de la Llei orgànica 6/2001, de 21 de desembre, d'Universitats, estiguen contractats a la Universitat Jaume I com a professorat associat i siguen doctors en el moment de finalitzar el seu contracte, per a ser contractats com a professorat ajudant doctor, no els serà d'aplicació el que es disposa en l'article 50 d'aquesta llei sobre la desvinculació de la Universitat contractant durant dos anys.
  
4. En els procediments de selecció per a la dotació de places de professorat ajudant doctor, col·laborador o contractat doctor, es pot considerar mèrit preferent haver tingut, abans de l'11 de novembre de 2002, relació contractual continuada amb la Universitat Jaume I per funcions docents i/o investigadores a temps complet, d'acord amb el que s'estableix en l'apartat 1 d'aquesta disposició transitòria.
  
DISPOSICIÓ DEROGATÒRIA
  
Única
  
Queden derogats els Estatuts de la Universitat Jaume I, aprovats pel Decret 5/1997, de 28 de gener, del Consell de la Generalitat (DOGV núm. 2922, de 4 de febrer de 1997; correcció d'errades DOGV núm. 3005, de 3 de juny de 1997).


Còpia Permalink ELI